title: 2017 m. kovo 7 d. Politinio ir saugumo komiteto sprendimas (BUSP) 2017/464 dėl Europos Sąjungos karinės operacijos Bosnijoje ir Hercegovinoje ES operacijos vado skyrimo ir panaikinantis Sprendimą BiH/21/2014 (BiH/24/2017)

text:
17.3.2017

               LT

               Europos Sąjungos oficialusis leidinys

               L 72/70

         POLITINIO IR SAUGUMO KOMITETO SPRENDIMAS (BUSP) 2017/464
   2017 m. kovo 7 d.
   dėl Europos Sąjungos karinės operacijos Bosnijoje ir Hercegovinoje ES operacijos vado skyrimo ir panaikinantis Sprendimą BiH/21/2014 (BiH/24/2017)
   POLITINIS IR SAUGUMO KOMITETAS,
   atsižvelgdamas į Europos Sąjungos sutartį, ypač į jos 38 straipsnio trečią pastraipą,
   atsižvelgdamas į 2004 m. liepos 12 d. Tarybos bendruosius veiksmus 2004/570/BUSP dėl Europos Sąjungos karinės operacijos Bosnijoje ir Hercegovinoje (1), ypač į jų 6 straipsnį,
   kadangi:

               (1)

               pagal Bendrųjų veiksmų 2004/570/BUSP 6 straipsnio 1 dalį Taryba įgaliojo Politinį ir saugumo komitetą (PSK) priimti atitinkamus sprendimus dėl ES operacijos vado paskyrimo;

               (2)

               2014 m. kovo 18 d. PSK priėmė Sprendimą BiH/21/2014 (2), kuriuo Europos Sąjungos karinės operacijos Bosnijoje ir Hercegovinoje ES operacijos vadu paskyrė Vyriausiojo sąjungininkų pajėgų Europoje vado pavaduotoją (DSACEUR) generolą serą Adrian BRADSHAW;

               (3)

               NATO nusprendė Vyriausiojo sąjungininkų pajėgų Europoje vado pavaduotoju vietoj generolo sero Adrian BRADSHAW paskirti generolą leitenantą serą James EVERARD. Generolas leitenantas seras James EVERARD pareigas pradeda eiti nuo 2017 m. kovo 28 d. Generolas leitenantas seras James EVERARD turėtų nuo tos dienos taip pat pakeisti generolą serą Adrian BRADSHAW Europos Sąjungos karinės operacijos Bosnijoje ir Hercegovinoje ES operacijos vado pareigose;

               (4)

               todėl Sprendimas BiH/21/2014 turėtų būti panaikintas;

               (5)

               pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 5 straipsnį Danija nedalyvauja rengiant ir įgyvendinant su gynyba susijusių Europos Sąjungos sprendimų bei veiksmų;

               (6)

               2002 m. gruodžio 12–13 d. Kopenhagos Europos Vadovų Taryba priėmė deklaraciją, kurioje pareiškė, kad „Berlin plus“ susitarimai bus taikomi ir įgyvendinami tik tose Sąjungos valstybėse narėse, kurios taip pat yra NATO narės arba „Partnerystės taikos labui“ šalys ir kurios dėl to yra sudariusios dvišalius saugumo susitarimus su NATO,

         PRIĖMĖ ŠĮ SPRENDIMĄ:
   1 straipsnis
   Nuo 2017 m. kovo 28 d. generolas leitenantas seras James EVERARD skiriamas Europos Sąjungos karinės operacijos Bosnijoje ir Hercegovinoje ES operacijos vadu.
   2 straipsnis
   Sprendimas BiH/21/2014 panaikinamas.
   3 straipsnis
   Šis sprendimas įsigalioja 2017 m. kovo 28 d.

      Priimta Briuselyje 2017 m. kovo 7 d.

            Politinio ir saugumo komiteto vardu

            Pirmininkas

         W. STEVENS

      (1)  OL L 252, 2004 7 28, p. 10.

      (2)  2014 m. kovo 18 d. Politinio ir saugumo komiteto sprendimas BiH/21/2014 dėl Europos Sąjungos karinės operacijos Bosnijoje ir Hercegovinoje ES operacijos vado skyrimo ir panaikinantis Sprendimą BiH/17/2011 (OL L 95, 2014 3 29, p. 29).


title: 2017 m. spalio 16 d. Tarybos sprendimas (BUSP) 2017/1860, kuriuo iš dalies keičiamas Sprendimas (BUSP) 2016/849 dėl ribojamųjų priemonių Korėjos Liaudies Demokratinei Respublikai

text:
16.10.2017

               LT

               Europos Sąjungos oficialusis leidinys

               LI 265/8

         TARYBOS SPRENDIMAS (BUSP) 2017/1860
   2017 m. spalio 16 d.
   kuriuo iš dalies keičiamas Sprendimas (BUSP) 2016/849 dėl ribojamųjų priemonių Korėjos Liaudies Demokratinei Respublikai
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   atsižvelgdama į 2016 m. gegužės 27 d. Tarybos sprendimą (BUSP) 2016/849 dėl ribojamųjų priemonių Korėjos Liaudies Demokratinei Respublikai, kuriuo panaikinamas Sprendimas 2013/183/BUSP (1),
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2016 m. gegužės 27 d. Taryba priėmė Sprendimą (BUSP) 2016/849 dėl ribojamųjų priemonių Korėjos Liaudies Demokratinei Respublikai (KLDR);

               (2)

               2017 m. liepos 17 d. Taryba priėmė išvadas dėl KLDR, kuriose pasmerkta tai, kad KLDR tęsia ir spartina branduolinę ir balistinių raketų programas, atkreiptas dėmesys į galimybę nustatyti papildomų autonominių ES sankcijų ir išreikštas susirūpinimas dėl KLDR veiksmų, kuriais toliau siekiama gauti tvirtos valiutos, kuria galėtų finansuoti savo branduolinę ir balistinių raketų programas;

               (3)

               be to, Taryba dar kartą patvirtino savo kritiško bendradarbiavimo su KLDR politiką, kuri apima sankcijomis ir kitomis priemonėmis daromą spaudimą, tuo pat metu paliekant atvirus ryšių palaikymo ir dialogo kanalus;

               (4)

               2017 m. rugpjūčio 5 d. Jungtinių Tautų Saugumo Taryba (JT ST) priėmė rezoliuciją 2371 (2017), kuria reaguojant į KLDR 2017 m. liepos 3 d. ir 28 d. atliktus balistinių raketų bandymus nustatytos tolesnės sankcijos KLDR. Toje rezoliucijoje JT ST išreiškė susirūpinimą, kad, inter alia, KLDR piliečiai dažnai dirba kitose valstybėse siekdami kaupti užsienio valiutą, kurią KLDR naudoja remti savo branduolinę ir balistinių raketų programas;

               (5)

               2017 m. rugsėjo 11 d. JT ST priėmė rezoliuciją 2375 (2017), kuria reaguojant į KLDR 2017 m. rugsėjo 2 d. atliktą branduolinį bandymą ir tebegresiantį jos keliamą pavojų regiono taikai ir stabilumui nustatyta papildomų ribojamųjų priemonių;

               (6)

               atsižvelgiant į KLDR keliamą nuolatinę grėsmę tarptautinei taikai ir stabilumui, turėtų būti priimta papildomų ribojamųjų priemonių siekiant daryti spaudimą KLDR, kad ji laikytųsi savo prievolių, išdėstytų keliose JT ST rezoliucijose. Be to, trys asmenys ir šeši subjektai turėtų būti įtraukti į Sprendimo (BUSP) 2016/849 II ir III prieduose pateiktus asmenų ir subjektų sąrašus;

               (7)

               tam tikroms šiame sprendime numatytoms priemonėms įgyvendinti reikia imtis tolesnių Sąjungos veiksmų;

               (8)

               Sprendimas (BUSP) 2016/849 turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendimas (BUSP) 2016/849 iš dalies keičiamas taip:

               1)

               9 straipsnis pakeičiamas taip:
               „9 straipsnis
               1.   Draudžiama iš KLDR importuoti, pirkti ar perduoti naftos produktus.
               2.   Valstybių narių nacionaliniams subjektams arba per valstybių narių teritoriją ar iš jos, arba naudojantis valstybių narių jurisdikcijai priklausančiais laivais ar orlaiviais draudžiama tiesiogiai ar netiesiogiai tiekti, parduoti ar perduoti KLDR visus rafinuotos naftos produktus, nepriklausomai nuo to, ar tų rafinuotos naftos produktų kilmė yra tų valstybių narių teritorija.
               3.   Nukrypstant nuo 2 dalyje nustatyto draudimo, jei tiekiamų, parduodamų arba perduodamų KLDR rafinuotos naftos produktų kiekis neviršija 500 000 barelių per laikotarpį nuo 2017 m. spalio 1 d. iki 2017 m. gruodžio 31 d. arba jei tų produktų kiekis neviršija 2 000 000 barelių per metus – dvylikos mėnesių laikotarpį, kuris prasideda 2018 m. sausio 1 d., ir vėliau kasmet, valstybės narės kompetentinga institucija gali kiekvienu konkrečiu atveju leisti tiekti, parduoti arba perduoti KLDR rafinuotos naftos produktus, jei kompetentinga institucija yra nustačiusi, kad tiekimas, pardavimas arba perdavimas skirtas išimtinai humanitariniais tikslais ir jei:

                           a)

                           valstybė narė kas 30 dienų praneša Sankcijų komitetui apie tokių tiektų, parduotų ar perduotų KLDR rafinuotos naftos produktų kiekį, kartu pateikdama informaciją apie visas sandorio šalis;

                           b)

                           tiekiant, parduodant ar perduodant tokius rafinuotos naftos produktus nedalyvauja asmenys ar subjektai, kurie yra susiję su KLDR vykdomomis branduolinėmis arba balistinių raketų programomis ar kita JT ST rezoliucijomis 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017), 2371 (2017) ar 2375 (2017) draudžiama veikla, įskaitant į sąrašą įtrauktus asmenis ar subjektus, ir

                           c)

                           sandoris nesusijęs su pajamų gavimu KLDR branduolinėms ar balistinių raketų programoms arba kitai veiklai, kuri yra draudžiama pagal JT ST rezoliucijas 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017), 2371 (2017) ar 2375 (2017).

                     4.   Sąjunga imasi būtinų priemonių atitinkamiems objektams, kuriems turi būti taikomas šis straipsnis, nustatyti.“;

               2)

               9b straipsnis pakeičiamas taip:
               „9b straipsnis
               1.   Valstybių narių nacionaliniams subjektams arba per valstybių narių teritoriją ar iš jos, arba naudojantis valstybių narių jurisdikcijai priklausančiais laivais ar orlaiviais draudžiama tiesiogiai ar netiesiogiai tiekti, parduoti ar perduoti KLDR žalią naftą.
               2.   Nukrypstant nuo 1 dalies, 1 dalyje nustatytas draudimas netaikomas, jei valstybė narė nustato, kad žalia nafta tiekiama, parduodama ar perduodama KLDR išimtinai humanitariniais tikslais, ir jei Sankcijų komitetas, įvertinęs kiekvieną konkretų atvejį, yra iš anksto tą siuntą patvirtinęs, kaip nustatyta JT ST rezoliucijos 2375 (2017) 15 punkte.
               3.   Sąjunga imasi būtinų priemonių atitinkamiems objektams, kuriems turi būti taikomas šis straipsnis, nustatyti.“;

               3)

               11 straipsnio 2 dalis pakeičiama taip:
               „2.   Draudžiami šie veiksmai:

                           a)

                           įsigyti, valdyti ar padidinti kapitalo dalį bet kokiuose KLDR esančiuose subjektuose, KLDR subjektuose arba KLDR valdomuose subjektuose už KLDR ribų, įskaitant visišką tokių subjektų įsigijimą ir jų akcijų ar kitų dalyvavimo teises suteikiančių vertybinių popierių įsigijimą, taip pat veikloje ar turte KLDR teritorijoje;

                           b)

                           teikti finansavimą ar finansinę pagalbą KLDR esantiems subjektams, KLDR subjektams arba KLDR valdomiems subjektams už KLDR ribų, arba dokumentais patvirtintu tokių KLDR esančių subjektų finansavimo tikslu;

                           c)

                           valstybių narių nacionaliniams subjektams arba jų teritorijoje kartu su KLDR subjektais ar asmenimis, nepriklausomai nuo to, ar jie veikia KLDR vyriausybės naudai ar jos vardu, ar ne, kurti, palaikyti ir eksploatuoti bet kokias naujas arba jau esamas bendras įmones, arba kooperatinius subjektus ir

                           d)

                           investavimo paslaugų, tiesiogiai susijusių su a, b ir c punktuose nurodyta veikla, teikimas.“;

               4)

               11 straipsnis papildomas šia dalimi:
               „5.   2 dalies a punktas netaikomas investicijoms, jei atitinkamos valstybės narės kompetentinga institucija nustato, kad jos vykdomos humanitariniais tikslais, ir jei jos nėra vykdomos kalnakasybos, perdirbimo ir chemijos pramonės, metalurgijos ar metalo apdirbimo, aviacijos bei kosminės erdvės sektoriuose.“;

               5)

               13 straipsnio 4 punktas pakeičiamas taip:

                           „4)

                           bet kokiam lėšų pervedimui į KLDR ar iš KLDR, susijusiam su 3 punkto a ir c–g papunkčiuose nurodytais sandoriais, būtina gauti išankstinį valstybės narės kompetentingos institucijos leidimą, jeigu pervedimo suma viršija 15 000 EUR. Bet kokiam lėšų pervedimui į KLDR ar iš KLDR, susijusiam su 3 punkto b papunktyje nurodytais sandoriais, būtina gauti išankstinį valstybės narės kompetentingos institucijos leidimą, jeigu pervedimo suma viršija 5 000 EUR. Atitinkama valstybė narė praneša kitoms valstybėms narėms apie visus suteiktus leidimus.“;

               6)

               26a straipsnis papildomas šia dalimi:
               „4.   Siekiant panaikinti lėšų pervedimus į KLDR, ir atsižvelgiant į taikomus nacionalinius teisinius reikalavimus bei procedūras, valstybės narės jų teritorijoje esantiems KLDR piliečiams neatnaujina darbo leidimų, išskyrus pabėgėlius ir kitus tarptautine apsauga besinaudojančius asmenis.“;

               7)

               II ir III priedai iš dalies keičiami taip, kaip nustatyta šio sprendimo priede.

         2 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Liuksemburge 2017 m. spalio 16 d.

            Tarybos vardu

            Pirmininkė

         F. MOGHERINI

      (1)  OL L 141, 2016 5 28, p. 79.

      PRIEDAS

                  1)

                  Tarybos Sprendimo (BUSP) 2016/849 II priedo antraštės „I. Asmenys ir subjektai, atsakingi už KLDR vykdomas branduolines, balistinių raketų ar kitų masinio naikinimo ginklų programas, arba jų vardu ar nurodymu veikiantys asmenys ar subjektai, arba jų valdomi ar kontroliuojami subjektai“ poskirsnis „A. Asmenys“ iš dalies keičiamas taip:

                              a)

                              esami įrašai pernumeruojami į 1–30;

                              b)

                              papildoma šiais įrašais:

                                          Vardas, pavardė

                                          Identifikavimo informacija

                                          Įtraukimo į sąrašą data

                                          Įtraukimo į sąrašą priežastys

                                          „31.

                                          Kim Jong Sik

                                          Karinės pramonės ministerijos Amunicijos pramonės departamento (Munitions Industry Department) direktoriaus pavaduotojas

                                          2017 10 16

                                          Eidamas Amunicijos pramonės departamento direktoriaus pavaduotojo pareigas teikia paramą KLDR vykdomoms branduolinėms ir balistinių raketų programoms, be kita ko, 2016 m. dalyvavo su branduolinėmis ir balistinių raketų programomis susijusiuose įvykiuose, o 2016 m. kovo mėn. – sumažinto branduolinio įtaiso (kaip teigė KLDR) pristatyme.

                                          32.

                                          Ri Pyong Chol

                                          Gim. data: 1948 m.

                                             Munitions Industry Department (Amunicijos pramonės departamento) pirmasis direktoriaus pavaduotojas

                                          2017 10 16

                                          Eidamas Amunicijos pramonės departamento direktoriaus pirmojo pavaduotojo pareigas atlieka vieną iš svarbiausių vaidmenų vykdant KLDR balistinių raketų programą. Dalyvauja daugumoje balistinių raketų bandymų ir teikia apie juos informaciją Kim Jong Un'ui, įskaitant branduolinį bandymą ir ceremoniją 2016 m. sausio mėn.“

                  2)

                  Sprendimo (BUSP) 2016/849 II priedo antraštės „I. Asmenys ir subjektai, atsakingi už KLDR vykdomas branduolines, balistinių raketų ar kitų masinio naikinimo ginklų programas, arba jų vardu ar nurodymu veikiantys asmenys ar subjektai, arba jų valdomi ar kontroliuojami subjektai“ poskirsnis „B. Subjektai“ papildomas šiais įrašais:

                              Pavadinimas

                              Buveinė

                              Įtraukimo į sąrašą data

                              Kita informacija

                              „5.

                                 Ministry of People's Armed Forces (Liaudies ginkluotųjų pajėgų ministerija)

                              2017 10 16

                              Atsakinga už pagalbos teikimą KLDR Strateginėms raketų pajėgoms (Strategic Rocket Force), kurios kontroliuoja KLDR branduolinių ir įprastinių strateginių raketų padalinius, ir vadovavimą toms pajėgoms. Strateginės raketų pajėgos įtrauktos į Jungtinių Tautų Saugumo Tarybos rezoliucijos 2356 (2017) sąrašą.

                              6.

                                 Korean People's Army (Korėjos liaudies armija)

                              2017 10 16

                              Į Korėjos liaudies armiją įeina Strateginės raketų pajėgos, kurios kontroliuoja KLDR branduolinių ir įprastinių strateginių raketų padalinius. Strateginės raketų pajėgos įtrauktos į Jungtinių Tautų Saugumo Tarybos rezoliucijos 2356 (2017) sąrašą.“

                  3.

                  Sprendimo (BUSP) 2016/849 III priede po antraštės „23 straipsnio 1 dalies c punkte ir 27 straipsnio 1 dalies c punkte nurodytų asmenų ir subjektų sąrašas“ pridedamas šis tekstas:

                              „A.

                              Asmenys

                                          Vardas, pavardė

                                          Identifikavimo informacija

                                          Įtraukimo į sąrašą data

                                          Įtraukimo į sąrašą priežastys

                                          1.

                                          Kim Hyok Chan

                                          Gim. data: 1970 6 9
                                          Paso Nr.: 563410191 KLDR ambasados Luandoje sekretorius

                                          2017 10 16

                                          Kim Hyok Chan'as dirbo Green Pine, JT į sąrašą įtraukto subjekto, atstovu, be kita ko, derantis dėl sutarčių dėl Angolos karo laivų atnaujinimo pažeidžiant Jungtinių Tautų Saugumo Tarybos rezoliucijomis nustatytus draudimus.

                              B.

                              Subjektai

                                          Pavadinimas
                                          (ir galimi alias)

                                          Identifikavimo informacija

                                          Įtraukimo į sąrašą data

                                          Įtraukimo į sąrašą priežastys

                                          1.

                                             Korea International Exhibition Corporation

                                          2017 10 16

                                             Korea International Exhibition Corporation padėjo į sąrašą įtrauktiems subjektams nesilaikyti sankcijų, nes organizavo Pyongyang International Trade Fair (Pchenjano tarptautinę prekybos mugę), kurioje į sąrašą įtrauktiems subjektams suteikiama galimybė pažeisti JT sankcijas tęsiant ekonominę veiklą.

                                          2.

                                             Korea Rungrado General Trading Corporation

                                          Dar žinoma kaip: Rungrado Trading Corporation

                                          Adresas: Segori-dong, Pothonggang District, Pyongyang (Pchenjanas), KLDR
                                          Tel. +850 218111-3818022
                                          Faks. +850 23814507
                                          El. pašto adresas: rrd@co.chesin.com

                                          2017 10 16

                                             Korea Rungrado General Trading Corporation padėjo pažeisti Jungtinių Tautų Saugumo Tarybos rezoliucijomis nustatytas sankcijas parduodama Egiptui SCUD raketas.

                                          3.

                                             Maritime Administrative Bureau (Jūrų administracijos biuras)
                                          Dar žinomas kaip North Korea Maritime Administration Bureau

                                          Adresas: Ryonhwa-2Dong, Central District, Pyongyang (Pchenjanas), KLDR
                                          PO Box 416
                                          Tel. +850 218111 Ex 8059
                                          Faks. +850 23814410
                                          El. paštas: mab@silibank.net.kp
                                          Svetainė: www.ma.gov.kp

                                          2017 10 16

                                             Maritime Administrative Bureau (Jūrų administracijos biuras) padėjo nesilaikyti Jungtinių Tautų Saugumo Tarybos nustatytų sankcijų, be kita ko, pervadindamas ir perregistruodamas į sąrašą įtrauktų subjektų turtą ir išduodamas netikrus dokumentus laivams, kuriems taikomos Jungtinių Tautų sankcijos.

                                          4.

                                             Pan Systems Pyongyang

                                          Dar žinoma kaip Wonbang Trading Co.

                                          Adresas: Room 818, Pothonggang Hotel, Ansan-Dong, Pyongchon district, Pyongyang (Pchenjanas), KLDR

                                          2017 10 16

                                             Pan Systems padėjo nesilaikyti Jungtinių Tautų Saugumo Tarybos nustatytų sankcijų bandydama parduoti Eritrėjai ginklus ir susijusius reikmenis.

                                             Pan Systems taip pat yra kontroliuojama Reconaissance General Bureau ir veikia jo vardu; pastarąjį subjektą Jungtinės Tautos yra įtraukusios į sąrašą.“


title: 1998 m. kovo 11 d. Komisijos sprendimas dėl patariamųjų komitetų, sprendžiančių bendros žemės ūkio politikos klausimus

text:
Svarbus teisinis pranešimas

|

31998D0235

Oficialusis leidinys L 088 , 24/03/1998 p. 0059 - 0071

		Komisijos sprendimas1998 m. kovo 11 d.dėl patariamųjų komitetų, sprendžiančių bendros žemės ūkio politikos klausimus(98/235/EB)EUROPOS BENDRIJŲ KOMISIJA,atsižvelgdama į Europos bendrijos steigimo sutartį,kadangi Komisija turėtų atsižvelgti į ekonomikos sektorių ir vartotojų nuostatas dėl klausimų, susijusių su įvairia bendro rinkos organizavimo veikla ir kitomis žemės ūkio politikos sritimis,kadangi visi ekonomikos sektoriai, tiesiogiai dalyvaujantys rinkos organizavimo veikloje, kuriems taikomi žemės ūkio politikos sprendimai, taip pat vartotojai, turėtų turėti galimybę dalyvauti rengiant Komisijos prašomos nuomonės projektus;kadangi atitinkamos ūkinės sąjungos ir vartotojų grupės valstybėse narėse sukūrė organizacijas Europos Sąjungos lygmeniu, galinčias atstovauti suinteresuotoms grupėms visose valstybėse narėse;kadangi nuo 1962 m. įvairiais Komisijos sprendimais [1] buvo įsteigti keli žemės ūkio patariamieji komitetai;kadangi po bendros 1992 m. žemės ūkio reformos paaiškėjo, kad būtina sujungti kai kuriuos komitetus ir priimti nuostatas dėl naujų;kadangi patariamųjų komitetų veiklos tyrimas parodė, kad ją reikėtų tobulinti; kadangi dėl šios priežasties reikėtų patikslinti įvairias procedūras ir sąvokų apibrėžimus, atstovaujamų grupių vietų paskirstymą ir komitetų atnaujinimo taisykles;kadangi keletą kartų buvo keičiamos nuostatos dėl žemės ūkio patariamųjų komitetų ir jos yra išdėstytos 27 skirtinguose dokumentuose; kadangi dėl to jas tapo sudėtinga taikyti ir jas reikėtų sujungti viename sprendime,NUSPRENDĖ:1 straipsnis1. Prie Komisijos šiuo sprendimu įsteigiami šie patariamieji komitetai:- Bendros žemės ūkio politikos patariamasis komitetas;- Pasėlių patariamasis komitetas,- Nemaistinių ir tekstilės kultūrų patariamasis komitetas,- Gyvulininkystės produktų patariamasis komitetas,- Vaisių, daržovių ir gėlių patariamasis komitetas,- Specializuotų produktų patariamasis komitetas,- Miškininkystės ir kamštienos patariamasis komitetas,- Žemės ūkio produktų sveikatos ir saugos patariamasis komitetas,- Kaimo plėtros patariamasis komitetas,- Žemės ūkio ir aplinkos patariamasis komitetas.2. Komisija gali konsultuoti minėtus komitetus visais bendros žemės ūkio ir kaimo plėtros politikos bei jos įgyvendinimo klausimais, pirmiausia dėl bendro rinkos organizavimo bei dėl priemonių, kurių Komisija raginama imtis šiame kontekste.3. Kiekvieno komiteto pirmininkas savo iniciatyva arba bet kurios atstovaujamos suinteresuotos grupės prašymu gali siūlyti, kad Komisija konsultuotų jo komitetą bet kuriuo komiteto kompetencijai priklausančiu klausimu.2 straipsnisKomitetus sudaro šių socialinių ekonominių interesų grupių atstovai: žemės ūkio gamintojų, žemės ūkio kooperatyvų, žemės ūkio ir maisto gamybos pramonės, žemės ūkio produktų ir maisto produktų prekybos, žemės ūkio ir maisto pramonės darbuotojų bei vartotojų. Ypatingais atvejais gali būti paskirti kitų interesų atstovai. Komitetų sudėtis nustatoma šio sprendimo prieduose.3 straipsnisKomitetus sudaro daugiausia 40 narių atsižvelgiant į atitinkamo sektoriaus dydį, išskyrus Bendros žemės ūkio politikos patariamąjį komitetą ir kaimo plėtros patariamąjį komitetą, kuriuos sudaro po 60 narių. Vietų skaičius ir jų paskirstymas 4 straipsnio 1 dalyje minimose įvairiose Europos organizacijose kiekvienam komitetui nustatomas šio sprendimo prieduose.4 straipsnis1. Komitetų narius Komisija skiria socialinių ekonominių organizacijų, įregistruotų Bendrijos mastu ir įtrauktų į Komisijos interesų grupių registrą, pasiūlymu. Šios socialinės ekonominės organizacijos turi būti tos, kurios geriausiai atstovauja 2 straipsnyje nurodytiems interesams ir jų veikla siejasi su bendra žemės ūkio politika, bendru rinkos organizavimu ar kita su tuo susijusia sritimi.2. Kiekvienai vietai Komisijos kvietimu socialinės ekonominės organizacijos pasiūlo tris skirtingų pilietybių kandidatus. Jų pasiūlymuose atsižvelgiama į įvairius interesus, kuriems reikia atstovauti jų sektoriuje.3. Komiteto nariai skiriami penkeriems metams. Jie gali būti paskirti kitai kadencijai. Už jų tarnybą nariams neatlyginama.Pasibaigus kadencijos laikui, komiteto nariai savo pareigas eina tol, kol yra pakeičiami arba paskiriami kitai kadencijai. Jeigu narys atsistatydina arba miršta arba jeigu jį pasiūlęs organas prašo jį pakeisti, tas narys pakeičiamas 1 dalyje nustatyta tvarka.4. Kiekvieną kartą pakeitus narius, Komiteto narių sąrašą Komisija skelbia Europos Bendrijų oficialiojo leidinio"C" serijoje.5 straipsnis1. Prie komiteto gali būti įsteigta viena ar kelios nuolatinės ir (arba) darbo grupės. Nuolatinės grupes sudaro prekybos atstovai arba ekspertai, paskirti Komisijos atitinkamų socialinių ekonominių organizacijų pasiūlymu. Jie reguliariai nagrinėja konkretaus sektoriaus klausimus.2. Patariamojo komiteto prašymu Komisija gali pakeisti socialinių ekonominių interesų grupių, atstovaujamų nuolatinėje grupėje, sudėtį.3. Patariamojo komiteto prašymu gali būti sudaryta ekspertų grupė. Į tokias grupes Komisija, pasikonsultavusi su atitinkamomis socialinėmis ekonominėmis organizacijomis, paskiria nurodytos srities ekspertus.4. Bet kurį grupės narį, negalintį dalyvauti susirinkime, galima pakeisti. To nario atstovaujama socialinė ekonominė organizacija pakeičiantį narį gali pasiūlyti grupės sekretoriatui.6 straipsnis1. Pasikonsultavęs su Komisija kiekvienas komitetas iš savo narių išrenka pirmininką. Per pirmąjį balsavimą pirmininkas išrenkamas dviejų trečdalių dalyvaujančių narių balsų dauguma, per kitus balsavimus – paprasta dalyvaujančių narių balsų dauguma. Jeigu balsavimo rezultatai baigiasi lygiosiomis, Komisija pirmininką paskiria laikinai.Komitetas gali numatyti pirmininkaujančio pakeitimą praėjus pusei kadencijos laiko.2. Kiekvienas komitetas išrenka du primininko pavaduotojus. Pirmininko pavaduotojai renkami iš socialinių ekonominių organizacijų, kurioms nepriklauso pirmininkas, atstovų. Jie renkami 1 dalyje nustatyta tvarka.Remdamasis ta pačia tvarka kiekvienas komitetas gali išrinkti administraciją, kurią, be pirmininko, sudaro kiekvienos komitete atstovaujamos socialinės ekonominės organizacijos atstovas.Komiteto administracija atlieka parengiamąjį ir organizacinį jo darbą. Vienas pareigūnas ("pranešėjas") parengia kiekvieno komiteto susirinkimo glaustą protokolą.3. Nuolatinės grupės iš savo narių išrenka pirmininką ir pirmininko pavaduotoją 1 dalyje nustatyta tvarka. Pirmininkas ir pirmininko pavaduotojas negali priklausyti tai pačiai socialinei ekonominei organizacijai. Grupių pirmininkai pateikia savo darbo glaustus protokolus ir ataskaitas kitame atitinkamo patariamojo komiteto susirinkime.7 straipsnis1. Komiteto susirinkimuose gali dalyvauti tik komiteto nariai arba pakaitiniai nariai, Komisijos atstovai arba pagal 3, 4 ir 6 dalis pakviesti asmenys.2. Grupių susirinkimuose gali dalyvauti tik grupių nariai arba pakaitiniai nariai, atitinkamo komiteto pirmininkas, Komisijos atstovai arba pagal 4 ir 6 dalis pakviesti asmenys.3. Jeigu komiteto narys negali dalyvauti susirinkime, organizacija arba organizacijos, kurioms paskirta šio nario vieta, gali paskirti kitą narį, kuris turi būti parinktas iš sąrašo, sudaryto bendru minėtos organizacijos arba organizacijų ir Komisijos susitarimu. Sąraše pateiktų pavardžių skaičius atitinka minėtai organizacijai arba organizacijoms atstovaujančių narių skaičių, bet neviršija dešimt asmenų.Jeigu paskiriamas pakeičiantis narys, komiteto sekretoriatui apie reikia pranešti ne vėliau kaip prieš tris darbo dienas iki susirinkimo.4. Organizacijos, kuriai paskirta viena ar daugiau vietų komitete ar grupėje, prašymu komiteto arba grupės pirmininkas, susitaręs su Komisijos personalu, gali pakviesti tos organizacijos Generalinį Sekretorių dalyvauti komiteto susirinkimuose stebėtojo teisėmis.Tačiau jeigu organizacijos Generalinis Sekretorius negali dalyvauti, savo stebėtojo vietą jis gali perduoti kitam, jo paskirtam, asmeniui.5. Stebėtojai teisės kalbėti neturi. Tačiau pirmininkas, gavęs Komisijos sutikimą, gali pakviesti jį pasisakyti.6. Organizacijos, kuriai paskirta viena ar daugiau vietų, prašymu, jeigu darbotvarkės klausimai yra išimtinai techninio pobūdžio, komiteto arba grupės pirmininkas, gavęs Komisijos sutikimą, gali pakviesti vieną arba kelis ekspertus dalyvauti komiteto arba grupės svarstymuose.Komisija savo iniciatyva gali pakviesti bet kokį asmenį, turintį reikiamą kvalifikaciją vienoje iš darbotvarkės sričių, ekspertu dalyvauti komiteto arba nuolatinės grupės svarstymuose. Tačiau ekspertai dalyvauja diskusijose tik tuo klausimu, dėl kurio jie buvo pakviesti.8 straipsnisPritarus Komisijai, kiekvienas komitetas ar nuolatinė grupė gali sudaryti darbo grupes, padedančias jai dirbti.9 straipsnis1. Kiekvieną komitetą ir grupę sušaukia Komisija, susirinkimai paprastai vyksta pagrindinėje Komisijos būstinėje. Administracijos susirinkimus šaukia pirmininkas pritarus Komisijai.2. Atitinkamų Komisijos departamentų atstovai gali dalyvauti kiekvieno komiteto, administracijos ir grupės susirinkimuose.3. Komitetui, administracijai ir grupėms Komisija teikia sekretoriato paslaugas.10 straipsnisPrieš 12 darbo dienų iki komiteto susirinkimo pirmininkas praneša Komisijai apie klausimus, įtrauktus į komiteto dienotvarkę. Komisija išsiunčia dienotvarkę nariams prieš aštuonias darbo dienas iki susirinkimo, geriausia elektroninėmis priemonėmis.11 straipsnis1. Komitetai aptaria klausimus, apie kuriuos Komisija prašė pateikti nuomonę. Diskusijos pabaigoje nebalsuojama. Prašydama komiteto nuomonės, Komisija gali nustatyti laikotarpį, per kurį nuomonė pateikiama.Jeigu komitetas pasiekia vieningą susitarimą dėl teiktinos nuomonės, jis suformuluoja bendras išvadas ir prideda jas prie glausto protokolo. Apie komiteto diskusijų rezultatus Komisija praneša Tarybai, jei taip padaryti siūlo komitetas.2. Komitete atstovaujamų socialinių ekonominių organizacijų išreikšti požiūriai įtraukiami į Komisijai siunčiamą ataskaitą.12 straipsnisNepažeidžiant Sutarties 214 straipsnio, jeigu Komisija nurodo, kad prašoma nuomonė arba iškeltas klausimas susijęs su konfidencialia informacija, komitetų bei jiems atsiskaitančių grupių nariai ir kiti susirinkimų dalyviai įpareigojami neatskleisti informacijos, kurią sužinojo dirbdami komitete arba grupėje tuo klausimu. Tokiais atvejais susirinkimuose dalyvauja tik minėtų komitetų ar grupių nariai arba juos pakeičiantys nariai ir Komisijos atstovai.13 straipsnisKomisijos sprendimai 81/195/EEB, 87/70/EEB–87/93/EEB, 89/567/EEB ir 90/351/EEB panaikinami.14 straipsnisŠis sprendimas taikomas nuo 1998 m. balandžio 1 d.Priimta Briuselyje, 1998 m. kovo 11 d.Komisijos varduFranz FischlerKomisijos narys[1] 1987 m. sausio 7 d. Komisijos sprendimai 87/70/EEB–87/93/EEB (OL L 45, 1987 2 14, p. 1–68).1989 m. spalio 20 d. Komisijos sprendimas 89/567/EEB (OL L 309, 1989 10 26, p. 39).1981 m. kovo 16 d. Komisijos sprendimas 81/195/EEB (OL L 88, 1981 4 2, p. 42).1990 m. birželio 29 d. Komisijos sprendimas 90/351/EEB (OL L 172, 1990 7 5, p. 33).--------------------------------------------------I PRIEDASBENDROS ŽEMĖS ŪKIO POLITIKOS PATARIAMASIS KOMITETAS1. ATSTOVAUJAMI INTERESAI (2 straipsnis)| Vietų skaičius (4 straipsnis) |Ūkininkai | 22 |Žemės ūkio kooperatyvai | 8 |Prekybininkai | 8 |Pramonė | 8 |Darbuotojai | 5 |Vartotojai | 5 |Kiti | 4 |--------------------------------------------------II PRIEDASPASĖLIŲ PATARIAMASIS KOMITETAS1. ATSTOVAUJAMI INTERESAI (2 straipsnis)| Vietų skaičius (4 straipsnis) |Ūkininkai | 17 |Žemės ūkio kooperatyvai | 5 |Prekybininkai | 6 |Pramonė | 6 |Darbuotojai | 2 |Vartotojai | 2 |Kiti | 2 |2. NUOLATINĖS GRUPĖS IR JŲ SUDĖTISa) Javų nuolatinė grupė| Vietų skaičius |Ūkininkai | 13 |Žemės ūkio kooperatyvai | 6 |Prekybininkai | 7 |Pramonė | 6 |Darbuotojai | 1 |Kiti | 1 |b) Aliejinių augalų sėklos ir baltyminių augalų nuolatinė grupė| Vietų skaičius |Ūkininkai | 12 |Žemės ūkio kooperatyvai | 5 |Prekybininkai | 6 |Pramonė | 6 |Vartotojai | 1 |Kiti | 1 |c) Sausųjų pašarų nuolatinė grupė| Vietų skaičius |Ūkininkai | 3 |Žemės ūkio kooperatyvai | 3 |Prekybininkai | 1 |Pramonė | 5 |d) Cukraus nuolatinė grupė| Vietų skaičius |Ūkininkai | 12 |Žemės ūkio kooperatyvai | 4 |Prekybininkai | 4 |Pramonė | 6 |Darbuotojai | 1 |Vartotojai | 1 |e) Ryžių nuolatinė grupė| Vietų skaičius |Ūkininkai | 5 |Žemės ūkio kooperatyvai | 2 |Prekybininkai | 4 |Pramonė | 4 |f) Krakmolo nuolatinė grupė| Vietų skaičius |Ūkininkai | 4 |Žemės ūkio kooperatyvai | 2 |Prekybininkai | 3 |Pramonė | 6 |--------------------------------------------------III PRIEDASNEMAISTINIŲ IR TEKSTILĖS KULTŪRŲ PATARIAMASIS KOMITETAS1. ATSTOVAUJAMI INTERESAI (2 straipsnis)| Vietų skaičius (4 straipsnis) |Ūkininkai | 17 |Žemės ūkio kooperatyvai | 5 |Prekybininkai | 5 |Pramonė | 8 |Darbuotojai | 2 |Vartotojai | 2 |Kiti | 1 |2. NUOLATINĖS GRUPĖS IR JŲ SUDĖTISa) Atsinaujinančios energijos nuolatinė grupė| Vietų skaičius |Ūkininkai | 12 |Žemės ūkio kooperatyvai | 5 |Prekybininkai | 5 |Pramonė | 6 |Vartotojai | 1 |Kiti | 1 |b) Medvilnės nuolatinė grupė| Vietų skaičius |Ūkininkai | 5 |Žemės ūkio kooperatyvai | 3 |Prekybininkai | 3 |Pramonė | 4 |Kiti | 1 |c) Linų ir kanapių nuolatinė grupė| Vietų skaičius |Ūkininkai | 6 |Žemės ūkio kooperatyvai | 2 |Prekybininkai | 3 |Pramonė | 4 |--------------------------------------------------IV PRIEDASGYVULININKYSTĖS PRODUKTŲ PATARIAMASIS KOMITETAS1. ATSTOVAUJAMI INTERESAI (2 straipsnis)| Vietų skaičius (4 straipsnis) |Ūkininkai | 17 |Žemės ūkio kooperatyvai | 4 |Prekybininkai | 5 |Pramonė | 8 |Darbuotojai | 2 |Vartotojai | 2 |Kiti | 2 |2. NUOLATINĖS GRUPĖS IR JŲ SUDĖTISa) Pieno nuolatinė grupė| Vietų skaičius |Ūkininkai | 12 |Žemės ūkio kooperatyvai | 5 |Prekybininkai | 5 |Pramonė | 6 |Vartotojai | 1 |Darbuotojai | 1 |b) Jautienos nuolatinė grupė| Vietų skaičius |Ūkininkai | 12 |Žemės ūkio kooperatyvai | 6 |Prekybininkai | 5 |Pramonė | 5 |Vartotojai | 1 |Kiti | 1 |c) Avienos ir ožkienos nuolatinė grupė| Vietų skaičius |Ūkininkai | 12 |Žemės ūkio kooperatyvai | 5 |Prekybininkai | 4 |Pramonė | 3 |Vartotojai | 1 |Kiti | 1 |d) Kiaulienos nuolatinė grupė| Vietų skaičius |Ūkininkai | 12 |Žemės ūkio kooperatyvai | 6 |Prekybininkai | 5 |Pramonė | 6 |Vartotojai | 1 |Darbuotojai | 1 |e) Paukštienos ir kiaušinių nuolatinė grupė| Vietų skaičius |Ūkininkai | 13 |Žemės ūkio kooperatyvai | 6 |Prekybininkai | 5 |Pramonė | 5 |Vartotojai | 1 |--------------------------------------------------V PRIEDASVAISIŲ, DARŽOVIŲ IR GĖLIŲ PATARIAMASIS KOMITETAS1. ATSTOVAUJAMI INTERESAI (2 straipsnis)| Vietų skaičius (4 straipsnis) |Augintojai | 16 |Žemės ūkio kooperatyvai | 6 |Prekybininkai | 7 |Pramonė | 5 |Darbuotojai | 2 |Vartotojai | 2 |Kiti | 2 |2. NUOLATINĖS GRUPĖS IR JŲ SUDĖTISa) Šviežių vaisių ir daržovių nuolatinė grupė| Vietų skaičius |Augintojai | 12 |Žemės ūkio kooperatyvai | 6 |Prekybininkai | 6 |Pramonė | 5 |Vartotojai | 1 |Kiti | 2 |b) B) Perdirbtų vaisių ir daržovių nuolatinė grupė| Vietų skaičius |Augintojai | 8 |Žemės ūkio kooperatyvai | 4 |Prekybininkai | 3 |Pramonė | 5 |Kiti | 1 |c) Skintų gėlių ir dekoratyvinių augalų nuolatinė grupė| Vietų skaičius |Augintojai | 7 |Žemės ūkio kooperatyvai | 3 |Prekybininkai | 6 |Pramonė | 1 |Kiti | 1 |--------------------------------------------------VI PRIEDASSPECIALIZUOTŲ PRODUKTŲ PATARIAMASIS KOMITETAS1. ATSTOVAUJAMI INTERESAI (2 straipsnis)| Vietų skaičius (4 straipsnis) |Ūkininkai | 17 |Žemės ūkio kooperatyvai | 5 |Prekybininkai | 6 |Pramonė | 6 |Darbuotojai | 3 |Vartotojai | 2 |Kiti | 1 |2. NUOLATINĖS GRUPĖS IR JŲ SUDĖTISa) Vynuogių auginimo nuolatinė grupė| Vietų skaičius |Ūkininkai | 10 |Žemės ūkio kooperatyvai | 7 |Prekybininkai | 5 |Pramonė | 5 |Vartotojai | 1 |Kiti | 1 |b) Spiritinių gėrimų nuolatinė grupė| Vietų skaičius |Ūkininkai | 2 |Žemės ūkio kooperatyvai | 2 |Prekybininkai | 2 |Pramonė | 5 |Vartotojai | 1 |c) Alyvų ir jų produktų nuolatinė grupė| Vietų skaičius |Ūkininkai | 9 |Žemės ūkio kooperatyvai | 5 |Prekybininkai | 5 |Pramonė | 5 |Vartotojai | 1 |d) Bitininkystės nuolatinė grupė| Vietų skaičius |Bitininkai | 6 |Žemės ūkio kooperatyvai | 2 |Prekybininkai | 3 |Pramonė | 2 |Vartotojai | 1 |e) Apynių nuolatinė grupė| Vietų skaičius |Augintojai | 5 |Žemės ūkio kooperatyvai | 3 |Prekybininkai | 5 |Pramonė | 3 |f) Tabako nuolatinė grupė| Vietų skaičius |Augintojai | 6 |Žemės ūkio kooperatyvai | 4 |Prekybininkai | 4 |Pramonė | 4 |Vartotojai | 1 |--------------------------------------------------VII PRIEDASMIŠKININKYSTĖS IR KAMŠTIENOS PATARIAMASIS KOMITETAS1. ATSTOVAUJAMI INTERESAI (2 straipsnis)| Vietų skaičius (4 straipsnis) |Gamintojai (ūkininkai, valdantys miškingas vietoves, privačių ir valstybinių miškingų vietovių savininkai) | 23 |Prekybininkai | 1 |Industrija | 8 |Pramonė | 3 |Vartotojai | 1 |Kiti | 4 |--------------------------------------------------VIII PRIEDASŽEMĖS ŪKIO PRODUKTŲ SVEIKATOS IR SAUGOS PATARIAMASIS KOMITETAS1. ATSTOVAUJAMI INTERESAI (2 straipsnis)| Vietų skaičius (4 straipsnis) |Ūkininkai | 12 |Žemės ūkio kooperatyvai | 6 |Prekybininkai | 5 |Pramonė | 5 |Darbuotojai | 2 |Vartotojai | 5 |Kiti | 5 |2. NUOLATINĖS GRUPĖS IR JŲ SUDĖTISa) Ekologinės žemdirbystės nuolatinė grupė| Vietų skaičius |Ūkininkai | 6 |Žemės ūkio kooperatyvai | 2 |Prekybininkai | 2 |Pramonė | 2 |Vartotojai | 2 |Kiti | 3 |b) Veterinarijos klausimų nuolatinė grupė| Vietų skaičius |Ūkininkai | 2 |Žemės ūkio kooperatyvai | 2 |Prekybininkai | 2 |Pramonė | 2 |Darbuotojai | 2 |Vartotojai | 2 |Kiti | 2 |c) Augalų sveikatos nuolatinė grupė| Vietų skaičius |Ūkininkai | 3 |Žemės ūkio kooperatyvai | 3 |Prekybininkai | 3 |Pramonė | 3 |Darbuotojai | 2 |Vartotojai | 2 |Kiti | 3 |d) Žemės ūkio produktų skatinimo nuolatinė grupė| Vietų skaičius |Ūkininkai | 7 |Žemės ūkio kooperatyvai | 4 |Prekybininkai | 5 |Pramonė | 4 |Vartotojai | 1 |Kiti | 1 |e) Gyvūnų gerovės nuolatinė grupė| Vietų skaičius |Ūkininkai | 3 |Žemės ūkio kooperatyvai | 2 |Prekybininkai | 2 |Pramonė | 2 |Darbuotojai | 2 |Vartotojai | 2 |Kiti | 4 |f) Sėklos nuolatinė grupė| Vietų skaičius |Ūkininkai | 8 |Žemės ūkio kooperatyvai | 3 |Prekybininkai | 6 |Pramonė | 3 |Darbuotojai | 1 |Vartotojai | 1 |Kiti | 4 |g) Pašarų nuolatinė grupė| Vietų skaičius |Ūkininkai | 6 |Žemės ūkio kooperatyvai | 4 |Prekybininkai | 4 |Pramonė | 4 |Darbuotojai | 1 |Vartotojai | 1 |--------------------------------------------------IX PRIEDASKAIMO PLĖTROS PATARIAMASIS KOMITETAS1. ATSTOVAUJAMI INTERESAI (2 straipsnis)| Vietų skaičius (4 straipsnis) |Gamintojai | 22 |Žemės ūkio kooperatyvai | 4 |Prekybininkai | 5 |Pramonė | 5 |Darbuotojai | 5 |Vartotojai | 3 |Kiti | 16 |2. NUOLATINĖS GRUPĖS IR JŲ SUDĖTISa) Kaimo moterų nuolatinė grupė| Vietų skaičius |Ūkininkai, kaimo šeimų nariai | 6 |Žemės ūkio kooperatyvai | 1 |Prekybininkai | 2 |Pramonė | 1 |Darbuotojai | 1 |Vartotojai | 2 |Kiti | 2 |--------------------------------------------------X PRIEDASŽEMĖS ŪKIO IR APLINKOS PATARIAMASIS KOMITETAS1. ATSTOVAUJAMI INTERESAI (2 straipsnis)| Vietų skaičius (4 straipsnis) |Ūkininkai | 14 |Žemės ūkio kooperatyvai | 3 |Prekybininkai | 3 |Pramonė | 3 |Darbuotojai | 2 |Vartotojai | 2 |Kiti | 7 |--------------------------------------------------


title: 2010/67/: 2010 m. vasario 5 d. Komisijos sprendimas, įsteigti GMES partnerių tarybą

text:
6.2.2010

               LT

               Europos Sąjungos oficialusis leidinys

               L 35/23

         KOMISIJOS SPRENDIMAS
   2010 m. vasario 5 d.
   įsteigti GMES partnerių tarybą
   (2010/67/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   kadangi:

               (1)

               Globali aplinkos ir saugumo stebėsenos sistema (GMES) yra Europos Sąjungos drauge su valstybėmis narėmis įgyvendinama Žemės stebėjimo iniciatyva. Jos tikslas – skatinti geriau išnaudoti inovacijų, mokslinių tyrimų ir technologijų plėtros politikos pramoninį potencialą Žemės stebėjimo srityje ir teikti informavimo paslaugas.

               (2)

               Siekiant GMES tikslų būtina koordinuoti įvairių su GMES susijusių partnerių veiklą ir suplanuoti, įtvirtinti ir teikti naudotojų poreikius tenkinančias paslaugas ir stebėjimo pajėgumus. Šiuo tikslu Komisijai gali tekti pasitelkti patariamosios institucijos specialistų žinias.

               (3)

               Komunikate „Globali aplinkos ir saugumo stebėsenos sistema (GMES). Mums rūpi saugesnė planeta“ (1) Komisija paskelbė subursianti partnerių tarybą, kuri padės Komisijai koordinuoti su GMES susijusią veiklą.

               (4)

               Todėl būtina sudaryti GMES ir Žemės stebėsenos ekspertų grupę ir nustatyti jos uždavinius bei struktūrą.

               (5)

               Ši grupė turėtų užtikrinti visų partnerių indėlio į GMES veiklą koordinavimą, kad būtų kuo geriau panaudojami turimi pajėgumai, ir nustatyti problemas, kurias būtų galima spręsti Europos lygmeniu. Ji turėtų padėti Komisijai stebėti, ar Europos Žemės stebėjimo programa (GMES) įgyvendinama nuosekliai. Ji taip pat turėtų stebėti politikos raidą ir skatinti dalytis gerąja patirtimi GMES veiklos ir Žemės stebėsenos srityje.

               (6)

               Partnerių tarybą turėtų sudaryti valstybių narių Žemės stebėsenos, aplinkos ir saugumo sektorių kompetentingi atstovai. Atstovus turėtų siūlyti už Žemės stebėseną atsakingos nacionalinės valstybių narių valdžios institucijos.

               (7)

               Reikėtų numatyti tarybos nariams taikomas informacijos atskleidimo taisykles, nepažeidžiant Komisijos saugumo taisyklių, išdėstytų Komisijos sprendimo 2001/844/EB (EAPB, Euratomas) (2) priede.

               (8)

               Tarybos narių asmens duomenys turėtų būti tvarkomi pagal 2000 m. gruodžio 18 d. Europos Parlamento ir Tarybos reglamentą (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (3).

               (9)

               Reikėtų numatyti sąlygas, kuriomis grupės darbe galėtų dalyvauti Europos kosmoso agentūros narės Norvegija bei Šveicarija. Žemės stebėsenos veikloje dalyvaujančių organizacijų atstovams, visų pirma buvusiems GMES patariamosios tarybos nariams, turėtų būti suteikiama galimybė stebėtojų teisėmis dalyvauti grupės posėdžiuose.

               (10)

               Tikslinga nustatyti šio sprendimo taikymo laikotarpį. Vėliau Komisija apsvarstys, ar reikėtų jį pratęsti,

         NUSPRENDĖ:
   1 straipsnis
   GMES partnerių taryba
   Šiuo sprendimu įsteigiama GMES partnerių taryba (toliau – taryba).
   2 straipsnis
   Uždaviniai
   Tarybos uždaviniai yra šie:

               1.

               užmegzti valstybių narių institucijų ir Komisijos bendradarbiavimą sprendžiant su GMES susijusius klausimus, kad būtų užtikrintas nacionalinio ir Europos Sąjungos indėlio koordinavimas, geriau panaudojami turimi pajėgumai ir nustatytos problemos, kurias galima spręsti Europos lygmeniu;

               2.

               padėti Komisijai stebėti, ar Europos Žemės stebėjimo programa (GMES) įgyvendinama nuosekliai. Šiai programai užtikrinamas finansavimas pagal Mokslinių tyrimų bendrąją programą (kurią vykdyti, kaip numatyta Tarybos sprendimo 2006/971/EB (4) 8 straipsnyje, Komisijai padeda komitetas) ir iš kitų ES finansavimo šaltinių, be to, ji grindžiama Europos kosmoso agentūros (EKA) GMES kosmoso komponento programa, kurios įgyvendinimą stebi EKA programos Žemės stebėsenos taryba.

               3.

               padėti Komisijai rengti Europos Žemės stebėjimo programos (GMES) strateginį įgyvendinimo planą, įskaitant: (i) preliminarius metinius ir daugiamečius ES programų įgyvendinimo planus; (ii) preliminarias įgyvendinimo sistemas; (iii) su GMES susijusios veiklos sąnaudų vertinimą ir preliminarią biudžeto strategiją; (iv) programos ypatumus ir dalyvavimo taisykles;

               4.

               skatinti dalijimąsi GMES ir Žemės stebėsenos gerąja patirtimi.

         3 straipsnis
   Konsultacijos
   1.   Komisija gali konsultuotis su taryba visais GMES plėtotės ir įgyvendinimo klausimais.
   2.   Tarybos pirmininkas gali patarti Komisijai konsultuotis su taryba sprendžiant tam tikrą klausimą.
   4 straipsnis
   Narystė. Narių skyrimas
   1.   Tarybą sudaro 27 nariai.
   2.   Tarybos narius – kompetentingus Žemės stebėsenos, aplinkos ir saugumo sektorių specialistus – skiria Komisija.
   Narius siūlo nacionalinės atitinkamos valstybės narės institucijos.
   3.   Pakaitinių narių skiriama tiek pat ir tokiomis pačiomis sąlygomis kaip ir tikrųjų. Pakaitinis narys savaime pakeičia nedalyvaujantį narį.
   4.   Komisija gali kviesti organizacijų, susijusių su Žemės stebėsena, atstovus dalyvauti posėdžiuose stebėtojų teisėmis.
   Šveicarijos ir Norvegijos atstovai kviečiami kaip nuolatiniai stebėtojai.
   5.   Nariai skiriami kaip valstybės institucijų atstovai.
   6.   Tarybos nariai skiriami vienų metų kadencijai ir gali būti skiriami kitai kadencijai. Jie eina savo pareigas, kol į jų vietą nepaskiriami kiti nariai, arba iki savo kadencijos pabaigos.
   7.   Narius, nebegalinčius veiksmingai dalyvauti tarybos darbe, atsistatydinusius arba nesilaikančius Sutarties 339 straipsnyje nustatytų sąlygų, likusiam kadencijos laikotarpiui gali pakeisti nauji nariai.
   5 straipsnis
   Darbo organizavimas
   1.   Tarybai pirmininkauja Komisija.
   2.   Diskutuoti klausimais, susijusiais su GMES kosmoso komponento programa, Komisijai padeda Europos kosmoso agentūra.
   Diskutuoti klausimais, susijusiais su GMES in situ komponento programa, Komisijai padeda Europos aplinkos agentūra.
   3.   Komisijai pritarus, konkretiems klausimams nagrinėti gali būti sudaromi pogrupiai, kurių įgaliojimus nustato taryba. Šie pogrupiai veiklą baigia, kai atlieka jiems pavestą uždavinį.
   4.   Komisijos atstovas gali prašyti ekspertų ar stebėtojų, kompetentingų tam tikrais darbotvarkėje numatytais klausimais, dalyvauti tarybos ar pogrupio svarstymuose, jei tai yra naudinga ir (arba) būtina.
   5.   Tarybos arba pogrupio svarstymuose gauta informacija neatskleidžiama, jei, Komisijos nuomone, ji yra susijusi su konfidencialiais klausimais.
   6.   Tarybos ir jos pogrupių posėdžiai paprastai vyksta Komisijos patalpose laikantis jos nustatytos tvarkos ir tvarkaraščio. Komisija teikia sekretoriato paslaugas. Tarybos ir jos pogrupių posėdžiuose gali dalyvauti kiti suinteresuoti Komisijos pareigūnai.
   7.   Taryba, remdamasi standartinėmis Komisijos darbo tvarkos taisyklėmis, priima darbo tvarkos taisykles.
   8.   Komisija gali internete skelbti visas tarybos parengtas santraukas, išvadas, dalines išvadas arba darbinius dokumentus jų originalo kalba.
   6 straipsnis
   Su posėdžiais susijusios išlaidos
   1.   Komisija, vadovaudamasi savo taisyklėmis dėl išorės ekspertų išlaidų kompensavimo, dengia narių, ekspertų ir su tarybos veikla susijusių stebėtojų kelionės ir, prireikus, pragyvenimo išlaidas.
   2.   Nariams, ekspertams ir stebėtojams už jų teikiamas paslaugas neatlyginama.
   3.   Su posėdžiais susijusios išlaidos atlyginamos neviršijant metinio biudžeto, kurį tarybai skiria atsakingi Komisijos departamentai.
   7 straipsnis
   Įsigaliojimas ir taikymas
   Šis sprendimas įsigalioja trečią dieną nuo jo paskelbimo Europos Sąjungos oficialiajame leidinyje.
   Jis taikomas iki 2011 m. gruodžio 31 d.

      Priimta Briuselyje 2010 m. vasario 5 d.

            Komisijos vardu

            Pirmininkas

         José Manuel BARROSO

      (1)  COM(2008) 748 galutinis.

      (2)  OL L 317, 2001 12 3, p. 1.

      (3)  OL L 8, 2001 1 12, p. 1.

      (4)  OL L 400, 2006 12 30, p. 87.


title: 2016 m. balandžio 28 d. Europos Parlamento sprendimas (ES) 2016/1510 dėl Europos ligų prevencijos ir kontrolės centro 2014 finansinių metų biudžeto įvykdymo patvirtinimo

text:
14.9.2016

               LT

               Europos Sąjungos oficialusis leidinys

               L 246/223

         EUROPOS PARLAMENTO SPRENDIMAS (ES) 2016/1510
   2016 m. balandžio 28 d.
   dėl Europos ligų prevencijos ir kontrolės centro 2014 finansinių metų biudžeto įvykdymo patvirtinimo
   EUROPOS PARLAMENTAS,

               —

               atsižvelgdamas į Europos ligų prevencijos ir kontrolės centro 2014 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos ligų prevencijos ir kontrolės centro 2014 finansinių metų metinių ataskaitų kartu su Centro atsakymu (1),

               —

               atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2014 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (2),

               —

               atsižvelgdamas į 2016 m. vasario 12 d. Tarybos rekomendaciją dėl patvirtinimo, kad Centras įvykdė 2014 finansinių metų biudžetą (05584/2016 – C8-0075/2016),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

               —

               atsižvelgdamas į 2004 m. balandžio 21 d. Europos Parlamento ir Tarybos reglamentą (EB) Nr. 851/2004, steigiantį Europos ligų prevencijos ir kontrolės centrą (4), ypač į jo 23 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5),

               —

               atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 1271/2013 dėl finansinio pagrindų reglamento, taikomo įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 208 straipsnyje (6), ypač į jo 108 straipsnį,

               —

               atsižvelgdamas į Darbo tvarkos taisyklių 94 straipsnį ir V priedą,

               —

               atsižvelgdamas į Biudžeto kontrolės komiteto pranešimą ir Aplinkos, visuomenės sveikatos ir maisto saugos komiteto nuomonę (A8–0103/2016),

               1.

               patvirtina Europos ligų prevencijos ir kontrolės centro direktorei, kad Centro 2014 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos ligų prevencijos ir kontrolės centro direktorei, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 409, 2015 12 9, p. 122.

      (2)  Žr. 1 išnašą

      (3)  OL L 298, 2012 10 26, p. 1.

      (4)  OL L 142, 2004 4 30, p. 1.

      (5)  OL L 357, 2002 12 31, p. 72.

      (6)  OL L 328, 2013 12 7, p. 42.


title: 2014 m. lapkričio 17 d. Tarybos sprendimas 2014/801/BUSP, kuriuo iš dalies keičiamas Sprendimas 2014/145/BUSP dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi

text:
18.11.2014

               LT

               Europos Sąjungos oficialusis leidinys

               L 331/26

         TARYBOS SPRENDIMAS 2014/801/BUSP
   2014 m. lapkričio 17 d.
   kuriuo iš dalies keičiamas Sprendimas 2014/145/BUSP dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   kadangi:

               (1)

               2014 m. kovo 17 d. Taryba priėmė Sprendimą 2014/145/BUSP (1);

               (2)

               informacija apie vieną asmenį, įtrauktą į Sprendime 2014/145/BUSP pateiktą sąrašą, turėtų būti iš dalies pakeista;

               (3)

               todėl Sprendimo 2014/145/BUSP priedas turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendimo 2014/145/BUSP priedas iš dalies keičiamas, kaip išdėstyta šio sprendimo priede.
   2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2014 m. lapkričio 17 d.

            Tarybos vardu

            Pirmininkė

         F. MOGHERINI

      (1)  2014 m. kovo 17 d. Tarybos sprendimas 2014/145/BUSP dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi (OL L 78, 2014 3 17, p. 16).

      PRIEDAS
      Su šiuo į Sprendimo 2014/145/BUSP priedą įtrauktu asmeniu susijęs įrašas pakeičiamas toliau pateiktu įrašu.

                  Vardas, pavardė

                  Identifikuojamoji informacija

                  Motyvai

                  Įtraukimo į sąrašą data

                  Vladimir Volfovich ZHIRINOVSKY
                  Владимир Вольфович Жириновский

                  Gimęs 1946 m. balandžio 25 d. Almatoje (anksčiau taip pat žinomoje kaip Alma Ata), Kazachstane.

                  Valstybės Dūmos Tarybos narys; Rusijos liberalų demokratų partijos (LDPR) vadovas. Aktyviai rėmė Rusijos ginkluotųjų pajėgų panaudojimą Ukrainoje ir Krymo aneksavimą. Aktyviai ragino suskaldyti Ukrainą. LDPR partijos, kuriai jis pirmininkauja, vardu pasirašė susitarimą su vadinamąja „Donecko Liaudies Respublika“.

                  2014 9 12


title: 1999 m. balandžio 26 d. Tarybos sprendimas dėl Europos bendrijos pasirašomo Susitarimo dėl Tarptautinės delfinų išsaugojimo programos

text:
Svarbus teisinis pranešimas

|

31999D0337

Oficialusis leidinys L 132 , 27/05/1999 p. 0001 - 0027

		Tarybos sprendimas1999 m. balandžio 26 d.dėl Europos bendrijos pasirašomo Susitarimo dėl Tarptautinės delfinų išsaugojimo programos(1999/337/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 43 straipsnį siejant su 228 straipsnio 2 dalies pirmuoju sakiniu ir 3 dalies pirmąja pastraipa,atsižvelgdama į Komisijos pasiūlymą,(1) kadangi Bendrija yra įgaliota patvirtinti žuvininkystės išteklių išsaugojimo ir valdymo priemones ir sudaryti susitarimus su kitomis šalimis ar tarptautinėmis organizacijomis;(2) kadangi Bendrija yra Jungtinių Tautų Konvencijos dėl Jūrų teisės, pagal kurį yra būtina, kad visos tarptautinės bendrijos narės bendradarbiautų išsaugant ir tvarkant jūrų biologinius išteklius, Susitariančioji šalis;(3) kadangi Bendrija pasirašė Susitarimą dėl 1982 m. gruodžio 10 d. Jungtinių Tautų Konvencijos dėl Jūrų teisės nuostatų, susijusių su artimos ir tolimos migracijos žuvų rūšių išsaugojimu ir valdymu, įgyvendinimo;(4) kadangi 35-asis Tarpvyriausybinis susitikimas dėl tuno ir delfinų išsaugojimo Ramiojo vandenyno rytinėje dalyje patvirtino 1998 vasario mėn. Susitarimą dėl Tarptautinės delfinų išsaugojimo programos;(5) kadangi Susitarimo tikslai apima laipsnišką atsitiktinio delfinų mirtingumo sumažinimą tuno žvejybos vilktiniais tinklais Ramiojo vandenyno rytinės dalies plotuose iki nulio, dėka metinių limitų nustatymo ir ilgalaikio tuno telkinių išlaikymo zonoje, kurioje Susitarimas galioja;(6) kadangi Bendrijos žvejai gaudo tuną Susitarimo zonoje ir kadangi Bendrija suinteresuota atlikti realų vaidmenį šio Susitarimo įgyvendinime; kadangi pagal Susitarimo XIV straipsnį Tarpamerikinė tropinio tuno komisija (IATTC) privalo atlikti būtiną Susitarimo įgyvendinimo koordinavimo vaidmenį ir kadangi daug įgyvendinimo priemonių bus priimta IATTC; kadangi dėl to yra būtina, kad Bendrija prisijungtų prie Susitarimo jos stojimo į IATTC metu;(7) kadangi Susitarimas yra pateiktas pasirašyti Vašingtone nuo 1998 m. gegužės 15 d. iki 1999 m. gegužės 14 d. valstybėms, kurių kranto linija ribojasi su Susitarimo zona, ir valstybėms ar regioninės ekonominės integracijos organizacijoms, esančioms IATTC narėmis ar kurių laivai žvejoja tuną Susitarimo zonoje tuo metu, kol Susitarimas yra pateiktas pasirašyti;(8) kadangi Susitarimo pasirašymas yra pirmasis žingsnis siekiant jo tolesnio Bendrijos patvirtinimo pagal atitinkamą Steigimo sutartyje numatytą tvarką,NUSPRENDĖ:1 straipsnisEuropos bendrija pasirašo Susitarimą dėl Tarptautinės delfinų išsaugojimo programos ir jį patvirtina.Susitarimo tekstas pridedamas prie šio sprendimo.2 straipsnisTarybos pirmininkas šiuo sprendimu įgaliotas paskirti asmenį, kuriam suteikta teisė pasirašyti Susitarimą Bendrijos vardu.Priimta Liuksemburge, 1999 m. balandžio 26 d.Tarybos varduPirmininkasJ. Fischer--------------------------------------------------PRIEDASSusitarimasdėl Tarptautinės delfinų išsaugojimo programosPREAMBULĖŠIO SUSITARIMO ŠALYS,SUPRASDAMOS, kad pagal atitinkamas tarptautinės teisės nuostatas, atspindėtas 1982 m. Jungtinių Tautų Konvencijoje dėl Jūrų teisės (UNCLOS), visos valstybės privalo imtis priemonių arba bendradarbiauti su kitomis valstybėmis imantis tokiu priemonių, kurios gali būti būtinos gyvųjų jūros išteklių išlaikymui ir valdymui;INSPIRUOTOS principų, išdėstytų 1992 m. Rio deklaracijoje dėl aplinkos ir vystymosi, o taip pat norėdamos įgyvendinti 1995 m. FAO Konferencijoje priimtų Atsakingos žvejybos elgesio kodekso principus ir standartus;PABRĖŽDAMOS tarptautinės bendrijos politinę valią prisidėti prie žūklės plotų išsaugojimo ir valdymo priemonių efektyvumo didinimo dėka 1993 m. FAO Konferencijoje priimto Susitarimo dėl atviroje jūroje žvejojančių laivų atitikties tarptautinėms išsaugojimo ir valdymo priemonėms skatinimo;ATKREIPDAMOS DĖMESĮ į tai, kad 50-toji Jungtinių Tautų Generalinė Asamblėja pagal Rezoliuciją A/RES/50/24 patvirtino Susitarimą dėl Jungtinių Tautų Konvencijos dėl 1982 m. gruodžio 10 d. Jūrų įstatymo nuostatų, susijusių su artimos ir tolimos migracijos žuvų rūšių išsaugojimu ir valdymu, įgyvendinimo;DAR KARTĄ PATVIRTINDAMOS įsipareigojimus, prisiimtus pagal 1992 m. La Jolla susitarimą ir 1995 m. Panamos Deklaraciją;PABRĖŽDAMOS delfinų mirtingumo Ramiojo vandenyno rytų dalyje esančiuose žūklės vilktiniais tinklais plotuose likvidavimo tikslus ir siekdamos rasti ekologiškai pagrįstus stambių geltonuodegių tunų gaudymo būdus atskirai nuo delfinų;ATSIŽVELGDAMOS į tunų žvejybos kaip Susitarimo šalių gyventojų maisto ir pajamų šaltinio svarbą ir į tai, kad išsaugojimo ir valdymo priemonės turi būti nukreiptos į šias reikmes bei į šių priemonių ekonominį ir socialinį poveikį;PRIPAŽINDAMOS stulbinantį atsitiktinio delfinų mirtingumo sumažinimą, pasiektą La Jolla susitarimo dėka;ĮSITIKINUSIOS, jog moksliniai faktai rodo, kad su delfinais susijusios tunų žvejybos technika, atitinkanti La Jolla susitarime nustatytas taisykles ir tvarką bei atspindėta Panamos deklaracijoje, numato efektyvų delfinų apsaugos metodą ir racionalų tuno išteklių naudojimą Ramiojo vandenyno rytinėje dalyje;DAR KARTĄ PATVIRTINDAMOS, kad daugiašalis bendradarbiavimas yra efektyviausiais būdas pasiekti gyvųjų jūrinių išteklių išsaugojimo bei ilgalaikio naudojimo tikslus;ĮSIPAREIGOJUSIOS užtikrinti tuno telkinių išlaikymą Ramiojo vandenyno rytinėje dalyje ir palaipsniui mažinti atsitiktinį delfinų mirtingumą tuno žūklės plotuose Ramiojo vandenyno rytinėje dalyje iki lygių, artimų nuliui; įsipareigojusios vengti, mažinti ir sumažinti iki minimumo atsitiktinį tuno jauniklių sugavimą ir išmetimą bei netikslinių žuvų rūšių sugavimą, atsižvelgiant į skirtingų rūšių sąveiką ekosistemoje,SUSITARĖ:I straipsnisSąvokų apibrėžimaiŠiame Susitarime:1) "tunas" — tai Scombroidei pobūrio rūšis (Klawe, 1980), išskyrus Scomber rūšį;2) "delfinai" — tai Delphinidae šeimos rūšis, susijusi su geltonuodegio tuno žvejyba Susitarimo zonoje;3) "laivas" — tai laivas, žvejojantis tuną vilktiniais tinklais;4) "Šalys" — tai valstybės ar regioninės ekonominės integracijos organizacijos, kurios sutiko būti saistomos šio Susitarimo ir kurioms Susitarimas galioja;5) "regioninė ekonominės integracijos organizacija" — tai regioninė ekonominės integracijos organizacija, kuriai jos valstybė narė perdavė kompetenciją klausimais, kuriems taikomas šis Susitarimas, įskaitant įgaliojimus priimti sprendimus, saistančius jos valstybę narę šių klausimų atžvilgiu;6) "IATTC" — tai Tarpamerikinė tropinio tuno komisija;7) "La Jolla susitarimas" — tai dokumentas, priimtas tarpvyriausybiniame susitikime, įvykusiame 1992 m. birželio mėn.8) "Tarptautinė delfinų išsaugojimo programa" — tai tarptautinė programa, parengta pagal šį Susitarimą La Jolla susitarimo pagrindu ir įforminta, dalinai pakeista bei išplėsta pagal Panamos deklaraciją;9) "Laivo borto stebėtojų programa" — tai programa, apibrėžta II priede;10) "Panamos deklaracija" — tai deklaracija, pasirašyta 1995 m. spalio 4 d. Panamos mieste, Panamos Respublikoje;11) "direktorius" — tai IATTC tyrimų direktorius.II straipsnisTikslaiŠio Susitarimo tikslai yra šie:1) laipsniškai mažinti atsitiktinį delfinų mirtingumą Susitarimo zonoje esančiuose tuno žūklės vilktiniais tinklais plotuose iki lygių, artimų nuliui, nustatant metinius limitus;2) likviduojant delfinų mirtingumą šiuose žūklės plotuose, ieškoti ekologiškai pagrįstų būdų gaudyti stambų geltonuodegį tuną atskirai nuo delfinų;3) užtikrinti ilgalaikį tuno telkinių išlaikymą Susitarimo zonoje, o taip pat ir su šia žūkle susijusių gyvųjų jūros išteklių išlaikymą, atsižvelgiant į rūšių sąveiką ekosistemoje, ypatingai stengiantis, inter alia, vengti, mažinti ir sumažinti iki minimumo šalutinį žūklės laimikį, tuno jauniklių išmetimą bei netikslinių žuvų rūšių pagavimą.III straipsnisZona, kurioje Susitarimas taikomasZona, kurioje Susitarimas taikomas (toliau — "Susitarimo zona"), apibrėžta I priede.IV straipsnisBendrosios priemonėsŠalys, priklausančios IATTC, privalo:1) imtis priemonių, užtikrinančių ekosistemų išsaugojimą, o taip pat išsaugojimo ir valdymo priemonių, remiantis turimais patikimiausiais moksliniais faktais užtikrinančių ilgalaikį tuno telkinių bei kitų gyvųjų jūros išteklių išlaikymą Susitarimo zonoje esančiuose tuno žūklės vilktiniais tinklais plotuose, ir laikytis atsargumo požiūrio, suderinamo su atitinkamomis FAO Profesinės etikos taisyklių atsakingos žūklės plotuose ir Jungtinių Tautų Susitarimo dėl artimos ir tolimos migracijos žuvų rūšių nuostatomis. Šios priemonės turi būti skirtos palaikyti arba sugrąžinti sugaunamų rūšių biomasę bent jau į tokį lygį, kuris užtikrina maksimalų ilgalaikį žuvų išteklių kiekį, taip pat siekiant palaikyti ar sugrąžinti susijusių rūšių biomasę bent jau į tokį lygį, kuris užtikrina maksimalų ilgalaikį žuvų išteklių kiekį;2) imtis priemonių, jų kompetencijos ribose, leidžiančių įvertinti geltonuodegio tuno jauniklių ir kitų gyvųjų jūros išteklių laimikį ir priegaudą Susitarimo zonoje esančiuose tuno žūklės vilktiniais tinklais plotuose, ir nustatyti priemones pagal IV straipsnį, kurių tikslas, inter alia, yra išvengti, mažinti ir sumažinti iki minimumo geltonuodegio tuno jauniklių ir netikslinių žuvų rūšių priegaudą, kad būtų užtikrintas ilgalaikis visų šių rūšių išlaikymas, atsižvelgiant į rūšių sąveiką ekosistemoje.V straipsnisTarptautinė delfinų išsaugojimo programaVadovaudamosi Tarptautine delfinų išsaugojimo programa ir atsižvelgdamos į šio Susitarimo tikslus, Šalys, inter alia, privalo:1) apriboti bendrą atsitiktinį delfinų mirtingumą Susitarimo zonoje esančiuose tuno žūklės vilktiniais tinklais plotuose ne daugiau nei iki 5000 atvejų per metus, priimdamos ir įgyvendindamos atitinkamas priemones, reiškiančias:a) sistemos, skatinančios laivų kapitonus toliau mažinti atsitiktinį delfinų mirtingumą, siekiant visiškai likviduoti delfinų mirtingumą šiuose žūklės plotuose, sukūrimą;b) žvejybos laivų kapitonų ir laivo įgulos, dirbančios su žūklės įranga, techninio apmokymo ir sertifikavimo, taip pat delfinų gelbėjimo ir apsaugos technikos sistemos sukūrimą IATTC;c) ITTC viduje, tyrimų, kuriais siekiama patobulinti laivo žūklės įrangą, įrenginius ir žvejybos techniką, įskaitant techniką, naudojamą tuno žūklės plotuose, kuriuose plaukioja delfinai, skatinimą ir palaikymą;d) nešališkos delfinų mirtingumo limitų (DML), atitinkančių metines aukščiausias delfinų mirtingumo ribas, nustatymo sistemos sukūrimą pagal III ir IV priedus;e) reikalavimą, kad jų atitinkami laivai, kuriems yra nustatytas DML ar kurie kitaip veikia Susitarimo zonoje, atitiktų eksploatacijos reikalavimus, nustatytus VIII priede;f) tuno žvejybos, nesukėlusios delfinų mirtingumo ar pasibaigusios delfinų mirtingumu ar rimtu sužalojimu, sekimo ir tikrinimo sistemos sukūrimą IX priede pateiktų elementų pagrindu;g) savalaikį keitimąsi visais pagal šį Susitarimą Šalių sukauptais mokslo tyrimų duomenimis;h) tyrimų, ieškant ekologiškai pagrįstų būdų gaudyti stambų geltonuodegį tuną atskirai nuo delfinų, atlikimą;2) nustatyti aukščiausias metines delfinų mirtingumo ribas kiekvienai rūšiai bei apžvelgti ir įvertinti šių ribų nustatymo poveikį pagal III priedą ir3) apžvelgti šias priemones Šalių susitikimo metu.VI straipsnisGyvųjų jūros išteklių išlaikymasVadovaudamosi IV straipsniu, Šalys įsipareigoja sukurti ir įdiegti IATTC priemones, užtikrinančias ilgalaikį gyvųjų jūros išteklių išlaikymą Susitarimo zonoje esančiuose tuno žvejybos vilktiniais tinklais plotuose, atsižvelgiant į rūšių sąveiką ekosistemoje. Tuo tikslu Šalys, inter alia, privalo:1) sukurti ir įdiegti programą tuno jauniklių ir netikslinių žuvų rūšių priegaudos Susitarimo zonoje įvertinimui, monitoringui ir sumažinimui;2) kiek tai praktiškai įmanoma, sukurti ir reikalauti naudoti selektyvią, aplinkos požiūriu saugią ir ekonomiškai efektyvią žvejybos įrangą bei techniką;3) reikalauti, kad jų laivai, žvejojantys Susitarimo zonoje, paleistų atgal į jūrą kiek įmanoma daugiau atsitiktinai sugaunamų gyvų jūrų vėžlių bei kitų nykstančių rūšių ar rūšių, kurioms gresia išnykimas; ir4) reikalauti, kad ITTC inicijuotų tyrimus įvertinti, ar Susitarimo zonoje žvejojančių laivų žvejybos pajėgumai kelia grėsmę tuno telkinių ir kitų žūklės plote esančių gyvųjų jūros išteklių išlaikymui, ir jeigu taip, išnagrinėti visas galimas priemones bei rekomenduoti jas patvirtinti, kai tai yra būtina.VII straipsnisSusitarimo įgyvendinimas nacionaliniu lygiuKiekviena Šalis pagal savo įstatymus ir tvarką priima priemones, įgyvendinančias šį Susitarimą, įskaitant, jei būtina, atitinkamų įstatymų ir teisės aktų priėmimą.VIII straipsnisŠalių susitikimai1. Šalys periodiškai susitinka apsvarstyti klausimus, susijusios su šio Susitarimo įgyvendinimu, ir priimti visus būtinus sprendimus.2. Eiliniai Šalių susitikimai rengiami ne rečiau kaip kartą per metus, pageidautina kartu su IATTC susitikimais.3. Kai būtina, Šalis taip pat gali šaukti nepaprastuosius susitikimus. Tokie susitikimai šaukiami bet kurios Šalies prašymu, bet su sąlyga, kad tokį prašymą palaiko dauguma Šalių.4. Šalių susitikimas įvyksta esant kvorumui. Kvorumas pasiektas, kai dalyvauja Šalių dauguma. Ši taisyklė taip pat taikoma pagal šį Susitarimą įsteigtiems pagalbiniams organams.5. Susitikimai vyksta ispanų ir anglų kalbomis. Šiomis abiem kalbomis taip pat rengiami ir Šalių susitikimų dokumentai.IX straipsnisSprendimų priėmimasVisi Šalių sprendimai, priimami pagal VIII straipsnį šaukiamų susitikimų metu, priimami konsensuso pagrindu.X straipsnisMokslinė patariamoji tarybaPagal La Jolla susitarimą įsteigtos Mokslinės patariamosios tarybos funkcijos išdėstytos V priede. Mokslinė konsultacinė taryba sudaroma ir veikia pagal V priedo nuostatas.XI straipsnisNacionaliniai moksliniai patariamieji komitetai1. Kiekviena Šalis, vadovaudamasi savo įstatymais ir tvarka, įsteigia Nacionalinį mokslinį patariamąjį komitetą (NMPK), sudarytą iš kvalifikuotų ekspertų, dirbančių jų individualių kompetencijų ribose ir atstovaujančių viešajį bei privatų sektorių, o taip pat iš nevyriausybinių organizacijų atstovų, įskaitant, inter alia, kvalifikuotus mokslininkus.2. NMPK funkcijos, inter alia, išdėstytos VI priede.3. Šalys užtikrina, kad NMPK bendradarbiaus reguliariai ir tinkamu laiku šaukdami posėdžius, kurių metu bus apžvelgiami duomenys bei situacijos būklė bei rengiamos rekomendacijos, kaip pasiekti šio Susitarimo tikslus. Tokie posėdžiai šaukiami rečiausiai kartą per metus kartu su Šalių eiliniais susitikimais.XII straipsnisTarptautinė peržiūros grupėPagal La Jolla susitarimą įsteigtos Tarptautinės peržiūros grupės (TPG) funkcijos išdėstytos VII priede. TPG sudaroma ir veikia pagal VII priedo nuostatas.XIII straipsnisLaivo borto stebėtojų programaLaivo borto stebėtojų programa, sukurta vadovaujantis La Jolla susitarimu, vykdoma pagal II priedą.XIV straipsnisIATTC vaidmuoNumatydamos, kad IATTC privalo atlikti būtiną šio Susitarimo įgyvendinimo koordinavimo vaidmenį, Šalys, inter alia, reikalauja, kad IATTC teiktų sekretoriavimo paramą ir atliktų kitas funkcijas, numatytas Susitarime ar sutartas vadovaujantis šiuo Susitarimu.XV straipsnisFinansavimasŠalys prisideda prie išlaidų, būtinų tam, kad Susitarimo tikslai būtų pasiekti, kompensavimo imdamos už laivus mokesčius, kurių lygį nustato Šalys, neapribojant teisės daryti kitus savanoriškus finansinius įnašus.XVI straipsnisAtitikimas1. Kiekviena Šalis užtikrina, kad jos jurisdikcijoje esantys laivai tikrai atitinka Susitarime išdėstytas priemones ar priemones, priimtas vadovaujantis Susitarimu. Ypač, kiekviena Šalis užtikrina, inter alia, metinio sertifikavimo ir inspekcijos programos dėka, kad jos jurisdikcijoje esantys laivai atitinka:a) eksploatacijos reikalavimus, nustatytus VIII priede irb) laivo borto stebėtojų reikalavimus, nustatytus II priede.2. Pažeidimų atveju, kiekviena Šalis, atsižvelgdama į TPG rekomendacijas, pagal savo nacionalinius įstatymus taiko pakankamai rimtas sankcijas, efektyviai garantuojančias atitikimą šio Susitarimo nuostatoms ir pagal jį patvirtintoms priemonėms, bei atima iš pažeidėjų pelną, gautą vykdant neteisėtą veiklą. Rimtų pažeidimų atveju gali būti taikomos tokios sankcijos, kaip atsisakymas išduoti žvejybos leidimą, laikinas jo galiojimo sustabdymas ar visiškas panaikinimas.3. Šalys skatina laivų kapitonus ir įgulas laikytis šio Susitarimo bei jo tikslų.4. Šalys patvirtina bendradarbiavimo priemones, siekiant užtikrinti atitikimą šiam Susitarimui, kurios remiasi La Jolla susitarime priimtais sprendimais.5. Kiekviena Šalis nedelsdama informuoja TPG apie priverstinio vykdymo veiksmus, kurių ji ėmėsi pagal šį Susitarimą, bei apie tokių veiksmų rezultatus.XVII straipsnisViešumas1. Šalys skatina šio Susitarimo įgyvendinimo viešumą, atitinkamai įtraukdamos į šį procesą visuomenę.2. Atstovams iš tarpvyriausybinių ir nevyriausybinių organizacijų, kurias domina šio Susitarimo įgyvendinimui svarbūs klausimai, turi būti suteikta galimybė dalyvauti pagal VIII straipsnį šaukiamuose Šalių susitikimuose stebėtojų ar kitokiomis teisėmis, atitinkamai vadovaujantis X priede išdėstytomis gairėmis ir kriterijais. Tokioms tarpvyriausybinėms ir nevyriausybinėms organizacijoms turi būti suteikta galimybė reikiamu laiku gauti svarbią informaciją pagal procedūrines taisykles, reglamentuojančias priėjimą prie tokios informacijos, kurias Šalys gali priimti.XVIII straipsnisKonfidencialumas1. Šalys susitikime nustato konfidencialumo taisykles visiems organams, kurie turi priėjimą prie informacijos pagal šį Susitarimą.2. Nepaisant bet kurių konfidencialumo taisyklių, kurios gali būti priimtos pagal šio straipsnio 2 dalį, bet kurie asmenys, turintys priėjimą prie konfidencialios informacijos, gali atskleisti tokią informaciją, susijusią su teisiniais ar administraciniais procesais, jeigu to paprašys suinteresuotos Šalies kompetentinga institucija.XIX straipsnisBendradarbiavimas ar susitarimai su kitomis organizacijomisŠalys, skatindamos siekti Susitarimo tikslų, bendradarbiauja su subregioninėmis, regioninėmis ir globalinėmis žūklės plotų išsaugojimo ir valdymo organizacijomis ir susitarimų dalyviais.XX straipsnisGinčų sprendimas1. Šalys bendradarbiauja siekdamos vengti ginčų. Bet kuri Šalis gali konsultuotis su viena ar daugiau kitų Šalių dėl ginčų, susijusių su šio Susitarimo nuostatų aiškinimu ar taikymu, kad kuo greičiau būtų priimtas visoms Šalims priimtinas sprendimas.2. Jeigu ginčas nėra išsprendžiamas tokių konsultacijų dėka per pagrįstai nustatytą laikotarpį, ginče dalyvaujančios Šalys kuo greičiau pasikonsultuoja tarp savęs, kad ginčas būtų išspręstas bet kuriuo taikiu būdu, kurį jos pasirenka vadovaudamosi tarptautine teise.XXI straipsnisValstybių teisėsNei viena šio Susitarimo nuostata negali būti interpretuojama taip, kad būtų pažeistas ar susilpnintas suverenitetas, suverenumo teisės ar jurisdikcija, kuria bet kuri Šalis naudojasi pagal tarptautinę teisę, o taip pat jos pozicija ar požiūris, susijęs su jūrų teisės klausimais.XXII straipsnisNeprisijungusios šalys1. Šalys skatina visas valstybes ir regionines ekonominės integracijos organizacijas, minimas šio Susitarimo XXIV straipsnyje, kurios nėra Susitarimo Šalimis, tapti jomis arba priimti su juo suderinamus įstatymus ir teisės aktus.2. Vadovaudamosi šiuo Susitarimu ir tarptautine teise, Šalys bendradarbiauja sulaikant laivus su neprisijungusių Šalių vėliavomis nuo veiklos, kuri kenkia šio Susitarimo efektyvumui. Tuo tikslu Šalys privalo, inter alia, atkreipti neprisijungusiųjų šalių dėmesį į tokią jų laivų vykdomą veiklą.3. Šalys tarpusavyje tiesiogiai ar per direktorių keičiasi informacija apie laivų su neprisijungusiųjų šalių vėliavomis vykdomą veiklą, kuri kenkia šio Susitarimo efektyvumui.XXIII straipsnisPriedaiPriedai yra neatsiejama šio Susitarimo dalis, nebent aiškiai numatyta kitaip, ir darant nuorodą į šį Susitarimą, yra daroma nuoroda į susijusius jo priedus.XXIV straipsnisSusitarimo pasirašymasŠis Susitarimas teikiamas pasirašyti Vašingtone nuo 1998 m. gegužės 15 d. iki 1999 m. gegužės 14 d. valstybėms, kurių kranto linija ribojasi su Susitarimo zona, ir valstybėms ar regioninėms ekonominės integracijos organizacijoms, kurios yra IATTC narės ar kurių laivai žvejoja tuną Susitarimo zonoje Susitarimo teikimo pasirašyti laikotarpiu.XXV straipsnisRatifikavimas, priėmimas ir patvirtinimasŠis Susitarimas ratifikuojamas, priimamas ar patvirtinamas signatarų pagal jų vidaus įstatymus ir tvarką.XXVI straipsnisPrisijungimasPrie šio Susitarimo gali prisijungti bet kuri valstybė ar regioninė ekonominės integracijos organizacija, atitinkanti XXIV priede išdėstytus reikalavimus, ar kitaip Šalių sprendimu pakviesta prisijungti prie Susitarimo.XXVII straipsnisSusitarimo įsigaliojimas1. Šis Susitarimas įsigalioja, deponavus depozitarui ketvirtąjį ratifikavimo, priėmimo, patvirtinimo ar prisijungimo dokumentą.2. Po šio straipsnio 1 dalyje minimos datos kiekvienai valstybei ar regioninės ekonominės integracijos organizacijai, atitinkančiai XXIV straipsnio reikalavimus, Susitarimas įsigalios deponavus jos ratifikavimo, priėmimo, patvirtinimo ar prisijungimo dokumentą.XXVIII straipsnisIšlygosŠiam Susitarimui netaikomos jokios išlygos.XXIX straipsnisLaikinas taikymas1. Šis Susitarimas gali būti laikinai taikomas valstybės ar regioninės ekonominės integracijos organizacijos, kuri sutinka su tokiu laikinu jo taikymu, raštu pranešusi apie tai depozitarui. Toks laikinas Susitarimo taikymas įsigalioja nuo pranešimo gavimo datos.2. Valstybės ar regioninės ekonominės integracijos organizacijos laikinas Susitarimo taikymas nutraukiamas, šiam Susitarimui įsigaliojus toje valstybėje ar regioninėje ekonominės integracijos organizacijoje arba šiai valstybei ar regioninei ekonominės integracijos organizacijai raštu pranešus depozitarui apie savo ketinimus nutraukti laikiną Susitarimo taikymą.XXX straipsnisDaliniai pakeitimai1. Bet kuri Šalis gali siūlyti daryti dalinius Susitarimo pakeitimus, pateikdama depozitarui siūlomo dalinio pakeitimo tekstą mažiausiai prieš 60 dienų iki Šalių susitikimo. Depozitaras pateikia šio teksto kopijas visoms Šalims.2. Šio Susitarimo pakeitimai, priimti bendru Šalių susitikimo sutarimu, įsigalioja tą dieną, kai visos šalys deponuoja ratifikavimo, priėmimo ar patvirtinimo dokumentus depozitarui.3. Jeigu Šalys nenusprendžia kitaip, šio Susitarimo priedai gali būti dalinai keičiami bendru susitarimu bet kuriuo Šalių susitikimo metu. Jeigu nesusitarta kitaip, daliniai bet kurio priedo keitimai visoms Šalims įsigalioja juos priėmus.XXXI straipsnisPasitraukimas iš sutartiesBet kuri Šalis gali pasitraukti iš šio Susitarimo bet kuriuo metu praėjus 12 mėnesių nuo šio Susitarimo įsigaliojimo šioje Šalyje datos, pateikusi raštišką pranešimą apie savo pasitraukimą depozitarui. Depozitaras informuoja kitas Šalis apie pasitraukimą per 30 dienų nuo tokio pranešimo gavimo datos. Pasitraukimas iš sutarties įsigalioja po šešių mėnesių nuo pranešimo apie jį gavimo datos.XXXII straipsnisDepozitarasAutentiški šio Susitarimo tekstai deponuojami Jungtinių Amerikos Valstijų Vyriausybei, kuri išsiunčia patvirtintas jų kopijas signatarams ir Susitarimo Šalims bei Jungtinių Tautų Generaliniam Sekretoriui, kuris užregistruoja ir paskelbia juos, vadovaudamasis Jungtinių Tautų Chartijos 102 straipsniu.TAI PATVIRTINDAMI, toliau nurodyti tinkamai jų atitinkamųVyriausybių įgalioti asmenys pasirašė šį Susitarimą.Pasirašytas 1998 m. gegužės penkioliktąją dieną Vašingtone anglų ir ispanų kalbomis. Abu tekstai yra autentiški.--------------------------------------------------


title: 1996 m. gruodžio 6 d. Tarybos sprendimas dėl susitarimo tarp, pirma, Europos bendrijos ir, antra, Danijos Vyriausybės bei Farerų salų vietinės Vyriausybės sudarymo

text:
Svarbus teisinis pranešimas

|

31997D0126

Oficialusis leidinys L 053 , 22/02/1997 p. 0001 - 0001

		Tarybos sprendimas1996 m. gruodžio 6 d.dėl susitarimo tarp, pirma, Europos bendrijos ir, antra, Danijos Vyriausybės bei Farerų salų vietinės Vyriausybės sudarymo(97/126/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 113 straipsnį ir 228 straipsnio 2 dalies pirmą sakinį,atsižvelgdama į Komisijos pasiūlymą,kadangi Komisija Bendrijos vardu baigė derybas dėl naujo susitarimo, kuris pakeistų Europos ekonominės bendrijos, vienos susitariančiosios šalies, ir Danijos Vyriausybės bei Farerų salų vidaus Vyriausybės, kitos susitariančiosios šalies, susitarimą [1], pasirašytą 1991 m. gruodžio 2 d., su paskutiniais pakeitimais, padarytais susitarimu [2], pasikeičiamų raštų forma tarp Europos Bendrijos, vienos susitariančiosios šalies, ir Danijos Vyriausybės bei Farerų salų vidaus Vyriausybės, kitos susitariančiosios šalies, pasirašytu 1995 m. kovo 8 d.;kadangi šis naujas susitarimas turėtų būti patvirtintas,NUSPRENDĖ:1 straipsnisŠiuo sprendimu Bendrijos vardu tvirtinamas susitarimas tarp, pirma, Europos Bendrijos, ir, antra, Danijos Vyriausybės bei Farerų salų vietinės Vyriausybės.Susitarimo tekstas pridedamas.2 straipsnisŠiuo sprendimu Tarybos pirmininkas įpareigojamas paskirti asmenis, įgaliotus pasirašyti susitarimą, kad jis taptų privalomas Bendrijai, ir pateikti pranešimą, numatytą susitarimo 40 straipsnyje.Priimta Briuselyje, 1996 m. gruodžio 6 d.Tarybos varduPirmininkasD. Spring[1] OL L 371, 1991 12 31, p. 1.[2] OL L 54, 1995 3 10, p. 25.--------------------------------------------------


title: 2012/18/ES: 2011 m. gruodžio 14 d. Tarybos sprendimas, kuriuo nustatoma pozicija, kurios turi laikytis Europos Sąjunga Pasaulio prekybos organizacijos Ministrų konferencijoje dėl Samoa stojimo į PPO

text:
10.1.2012

               LT

               Europos Sąjungos oficialusis leidinys

               L 6/7

         TARYBOS SPRENDIMAS
   2011 m. gruodžio 14 d.
   kuriuo nustatoma pozicija, kurios turi laikytis Europos Sąjunga Pasaulio prekybos organizacijos Ministrų konferencijoje dėl Samoa stojimo į PPO
   (2012/18/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 91 straipsnį, 100 straipsnio 2 dalį ir 207 straipsnį kartu su 218 straipsnio 9 dalimi,
   atsižvelgdama į Europos Komisijos pasiūlymą,
   kadangi:

               (1)

               1998 m. balandžio 15 d. Samoa Vyriausybė pateikė prašymą prisijungti prie Pasaulio prekybos organizaciją (toliau – PPO) steigiančios Marakešo sutarties pagal tos sutarties XII straipsnį;

               (2)

               siekiant susitarti dėl Samoa ir visoms PPO narėms priimtinų stojimo sąlygų, 1998 m. liepos 15 d. įsteigta Samoa stojimo į PPO darbo grupė;

               (3)

               Komisija Sąjungos vardu derėjosi dėl išsamaus Samoa prisiimamų rinkos atvėrimo įsipareigojimų, kurie tenkina Sąjungos reikalavimus ir atitinka Samoa išsivystymo lygį, rinkinio;

               (4)

               šie įsipareigojimai dabar yra įtraukti į Samoa stojimo į PPO protokolą;

               (5)

               tikimasi, kad stojimas į PPO turės teigiamo ir ilgalaikio poveikio ekonominės reformos procesui bei tvariai Samoa plėtrai;

               (6)

               todėl Stojimo protokolas turėtų būti patvirtintas;

               (7)

               PPO steigimo sutarties XII straipsnyje nustatyta, kad dėl stojimo sąlygų turi susitarti stojančioji šalis ir PPO, o stojimo sąlygas PPO vardu tvirtina PPO Ministrų konferencija;

               (8)

               todėl būtina nustatyti poziciją, kurios Sąjunga laikysis PPO Ministrų konferencijoje dėl Samoa stojimo į PPO,

         PRIĖMĖ ŠĮ SPRENDIMĄ:
   1 straipsnis
   Pozicija, kurios Europos Sąjunga turi laikytis Pasaulio prekybos organizacijos Ministrų konferencijoje dėl Samoa stojimo į PPO, yra pritarti stojimui.
   2 straipsnis
   Šis sprendimas įsigalioja jo priėmimo dieną.

      Priimta Ženevoje 2011 m. gruodžio 14 d.

            Tarybos vardu

            Pirmininkas

         M. NOGAJ


title: 2007/755/EB: 2007 m. lapkričio 19 d. Tarybos sprendimas dėl Pietryčių Europos stabilumo pakto specialiojo koordinatoriaus skyrimo

text:
23.11.2007

               LT

               Europos Sąjungos oficialusis leidinys

               L 305/28

      TARYBOS SPRENDIMAS

   2007 m. lapkričio 19 d.
   dėl Pietryčių Europos stabilumo pakto specialiojo koordinatoriaus skyrimo
   (2007/755/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį,
   atsižvelgdama į 2000 m. gegužės 22 d. Tarybos reglamentą (EB) Nr. 1080/2000 dėl paramos Jungtinių Tautų laikinajai misijai Kosove (UNMIK), Vyriausiojo įgaliotinio biurui Bosnijoje ir Hercegovinoje (OHR) ir Pietryčių Europos stabilumo paktui (SP) (1), ypač į jo 1a straipsnį,
   atsižvelgdama į Komisijos pasiūlymą,
   kadangi:

               (1)

               1999 m. birželio 10 d. Europos Sąjungos valstybių narių užsienio reikalų ministrai ir Europos Bendrijų Komisija kartu su kitomis Pietryčių Europos stabilumo pakto dalyvėmis susitarė sudaryti Pietryčių Europos stabilumo paktą (toliau – Stabilumo paktas).

               (2)

               Tarybos reglamento (EB) Nr. 1080/2000 1a straipsnyje numatyta kasmet paskirti Stabilumo pakto specialųjį koordinatorių.

               (3)

               Kartu su paskyrimu reikia nustatyti specialiojo koordinatoriaus mandatą. 2006 m. gruodžio 11 d. Tarybos sprendimu 2006/921/EB dėl Pietryčių Europos specialiojo koordinatoriaus Pietryčių Europos stabilumo paktui paskyrimo (2) 2006 metams nustatytas mandatas yra tinkamas. Vadovaujantis Stabilumo pakto regioninės grupės posėdžio, vykusio Zagrebe 2007 m. gegužės 10 d., Pietryčių Europos bendradarbiavimo proceso (PEBP) ministrų ir aukščiausiojo lygio susitikimų, vykusių 2007 m. gegužės 10 ir 11 d., ir 2007 m. gegužės mėn. Tarybos išvadomis, kuriose Stabilumo pakto specialusis koordinatorius, naujasis Generalinis sekretorius ir PEBP pirmininkaujanti Bulgarija raginami užtikrinti sklandų pagal Stabilumo paktą tvarkomų reikalų perdavimą naujoms struktūroms laiku, šiame naujajame mandate pabrėžiami perėjimo prie regioninės atsakomybės reikalavimai ir poreikis užtikrinti sklandų reikalų perdavimą Regioninio bendradarbiavimo tarybos (RBT) Generaliniam sekretoriui laiku iki mandato galiojimo laikotarpio pabaigos.

               (4)

               Tikslinga nustatyti aiškias atsakomybės ribas ir koordinavimo bei atskaitomybės gaires,

         NUSPRENDĖ:
   1 straipsnis
   Dr. Erhard BUSEK skiriamas Pietryčių Europos stabilumo pakto specialiuoju koordinatoriumi.
   2 straipsnis
   Specialusis koordinatorius vykdo 1999 m. birželio 10 d. Stabilumo pakto 13 punkte numatytas funkcijas.
   3 straipsnis
   Siekiant 2 straipsnyje paminėto tikslo pagal specialiojo koordinatoriaus mandatą įpareigojama:

               a)

               skatinti siekti Stabilumo pakto tikslų atskirose šalyse ir joms bendradarbiaujant, kai Stabilumo paktu kuriama pridėtinė vertė;

               b)

               pirmininkauti Pietryčių Europos regioninės grupės posėdžiams;

               c)

               palaikyti glaudų ryšį su visais Stabilumo pakto dalyviais ir padedančiomis valstybėmis, organizacijomis ir institucijomis, taip pat susijusiomis regioninėmis iniciatyvomis ir organizacijomis, siekiant skatinti regioninį bendradarbiavimą ir stiprinti regioninę atsakomybę;

               d)

               glaudžiai bendradarbiauti su visomis Europos Sąjungos ir jos valstybių narių institucijomis siekiant stiprinti Europos Sąjungos vaidmenį Stabilumo pakto srityje laikantis Stabilumo pakto 18, 19 ir 20 punktų ir užtikrinant, kad Stabilumo pakto darbas bei stabilizacijos ir asociacijos procesas papildytų vienas kitą;

               e)

               jeigu reikia, rengti reguliarius bendrus susitikimus su darbo grupių pirmininkais užtikrinant bendrą strateginį koordinavimą ir vykdyti Pietryčių Europos regioninės grupės ir jos priemonių sekretoriato pareigas;

               f)

               dirbti remiantis Stabilumo pakto 2008 m. pirmos pusės įgyvendintinų prioritetinių veiksmų sąrašu, kuris suderintas iš anksto konsultuojantis su Stabilumo pakto dalyviais, ir derinti Stabilumo pakto darbo metodus ir struktūras su perėjimo prie regioninės atsakomybės poreikiais, taip užtikrinant nuoseklumą bei veiksmingą išteklių naudojimą;

               g)

               skatinti perėjimo prie regioninės atsakomybės įgyvendinimą vadovaujantis 2006 m. gegužės 30 d. regioninės grupės išvadomis ir šiuo tikslu dirbti palaikant glaudų ryšį su Pietryčių Europos bendradarbiavimo proceso dalyviais, Regioninio bendradarbiavimo taryba ir jos Generaliniu sekretoriumi; ypatingas dėmesys skiriamas Regioninio bendradarbiavimo tarybos ir jos sekretoriato steigimui; ypač pabrėžiamas įvairių darbo grupių ir Stabilumo pakto iniciatyvų racionalizavimas;

               h)

               užtikrinti sklandų reikalų perdavimą Regioninio bendradarbiavimo tarybos Generaliniam sekretoriui laiku ir pabaigti likusius Stabilumo pakto administracinius veiksmus.

         4 straipsnis
   Specialusis koordinatorius sudaro finansavimo susitarimą su Komisija.
   5 straipsnis
   Specialiojo koordinatoriaus veikla koordinuojama su Tarybos Generalinio sekretoriaus (BUSP vyriausiojo įgaliotinio), Tarybai pirmininkaujančios valstybės narės ir Komisijos veikla, ypač neformaliame konsultaciniame komitete. Šioje srityje glaudus ryšys palaikomas su Tarybai pirmininkaujančia valstybe nare, Komisija, valstybių narių misijų vadovais, Europos Sąjungos specialiaisiais atstovais, taip pat su vyriausiojo įgaliotinio biuru Bosnijoje ir Hercegovinoje bei Jungtinių Tautų civiline administracija Kosove.
   6 straipsnis
   Specialusis koordinatorius atitinkamai atsiskaito Tarybai ir Komisijai. Apie savo veiklą jis toliau reguliariai informuoja Europos Parlamentą.
   7 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
   Jis taikomas nuo 2008 m. sausio 1 d. iki 2008 m. birželio 30 d.

      Priimta Briuselyje, 2007 m. lapkričio 19 d.

            Tarybos vardu

            Pirmininkas

         L. AMADO

      (1)  OL L 122, 2000 5 24, p. 27. Reglamentas su pakeitimais, padarytais Reglamentu (EB) Nr. 2098/2003 (OL L 316, 2003 11 29, p. 1).

      (2)  OL L 351, 2006 12 13, p. 19.


title: 2014 m. spalio 8 d. Tarybos sprendimas 2014/700/BUSP, kuriuo iš dalies keičiamas Sprendimas 2013/183/BUSP dėl ribojamųjų priemonių Korėjos Liaudies Demokratinei Respublikai

text:
9.10.2014

               LT

               Europos Sąjungos oficialusis leidinys

               L 293/34

         TARYBOS SPRENDIMAS 2014/700/BUSP
   2014 m. spalio 8 d.
   kuriuo iš dalies keičiamas Sprendimas 2013/183/BUSP dėl ribojamųjų priemonių Korėjos Liaudies Demokratinei Respublikai
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   atsižvelgdama į Tarybos sprendimą 2013/183/BUSP dėl ribojamųjų priemonių Korėjos Liaudies Demokratinei Respublikai (1), ypač į jo 19 straipsnį,
   kadangi:

               (1)

               2013 m. balandžio 22 d. Taryba priėmė Sprendimą 2013/183/BUSP;

               (2)

               2014 m. liepos 28 d. pagal Jungtinių Tautų Saugumo Tarybos rezoliuciją 1718 (2006) dėl Korėjos Liaudies Demokratinės Respublikos įsteigtas Sankcijų komitetas (toliau – Sankcijų komitetas) pritarė tam, kad jo konsoliduotas asmenų ir subjektų, kuriems taikomos ribojamosios priemonės, sąrašas būtų papildytas nauju subjektu;

               (3)

               2014 m. liepos 30 d. Sankcijų komitetas atnaujino asmenų ir subjektų, kuriems taikomos ribojamosios priemonės, sąrašą;

               (4)

               todėl vadovaujantis Sprendimo 2013/183/BUSP 22 straipsnio 1 dalimi, to sprendimo I priede pateiktas sąrašas turėtų būti atitinkamai iš dalies pakeistas;

               (5)

               be to, atsižvelgiant į tai, kad buvo pranešta apie vieno į sąrašą įtraukto asmens mirtį, Sprendimo 2013/183/BUSP II priedas taip pat turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendimo 2013/183/BUSP I ir II priedai iš dalies keičiami taip, kaip išdėstyta šio sprendimo priede.
   2 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Liuksemburge 2014 m. spalio 8 d.

            Tarybos vardu

            Pirmininkas

         M. LUPI

      (1)  OL L 111, 2013 4 23, p. 52.

      PRIEDAS

                  I.

                  Toliau nurodytas subjektas įtraukiamas į Sprendimo 2013/183/BUSP I priede pateiktą sąrašą:
                  13 straipsnio 1 dalies a punkte nurodytų asmenų ir 15 straipsnio 1 dalies a punkte nurodytų asmenų ir subjektų sąrašas
                  B.   Subjektai

                              Pavadinimas

                              Alias

                              Vieta

                              Įtraukimo į sąrašą data

                              Kita informacija

                              20.

                              Ocean Maritime Management Company, Limited
                              (OMM)

                              Donghung Dong, Central District, PO BOX 120, Pyongyang, DPRK;
                              Dongheung-dong Changgwang Street, Chung-Ku, PO Box 125, Pyongyang.

                              2014 7 28

                                 Ocean Maritime Management Company, Limited (TJO numeris: 1790183) yra laivo Chong Chon Gang operatorius/valdytojas. 2013 m. liepos mėn. ši įmonė atliko vieną iš svarbiausių vaidmenų organizuojant paslėpto ginklų ir susijusių reikmenų krovinio gabenimą iš Kubos į KLDR. Iš esmės įmonė Ocean Maritime Management Company, Limited prisidėjo prie veiklos, draudžiamos rezoliucijomis, visų pirma Rezoliucija 1718 (2006), su pakeitimais, padarytais Rezoliucija 1874 (2009), nustatyto ginklų embargo, ir prisidėjo vengiant vykdyti šiomis rezoliucijomis nustatytas priemones.

                  II.

                  Su šiais į Sprendimo 2013/183/BUSP I priedą įtrauktais asmenimis ir subjektais susiję įrašai pakeičiami toliau nurodytais įrašais:
                  13 straipsnio 1 dalies a punkte nurodytų asmenų ir 15 straipsnio 1 dalies a punkte nurodytų asmenų ir subjektų sąrašas
                  A.   Asmenys

                              Vardas, pavardė

                              Alias

                              Gimimo data

                              Įtraukimo į sąrašą data

                              Kita informacija

                              2.

                              Ri Je-Son

                              Vardas ir pavardė korėjiečių kalba:

                                 ;
                              Vardas ir pavardė kinų kalba:

                                 alias Ri Che Son

                              Gimęs 1938 m.

                              2009 7 16

                              Nuo 2014 m. balandžio mėn. eina Atominės energijos pramonės ministro pareigas. Atominės energijos generalinio biuro (GBAE) – vyriausiosios agentūros, vadovaujančios KLDR branduolinei programai – buvęs direktorius; suteikė pagalbą keliais branduolinės srities klausimais, įskaitant GBAE vykdomą Yongbyon branduolinių tyrimų centro ir Namchongang Trading Corporation valdymą.

                        B.   Subjektai

                              Pavadinimas

                              Alias

                              Vieta

                              Įtraukimo į sąrašą data

                              Kita informacija

                              14.

                              Leader (Hong Kong) International

                              Leader International Trading Limited; Leader (Hong Kong) International Trading Limited

                              LM-873, RM B, 14/F, Wah Hen Commercial Centre, 383 Hennessy Road, Wanchai, Honkongas, Kinija.

                              2013 1 22

                                 Leader International (Honkongo įmonių registracijos numeris 1177053); padeda gabenti krovinius Korea Mining Development Trading Corporation (KOMID) vardu. Komitetas įmonę KOMID į sąrašą įtraukė 2009 m. balandžio mėn.; KOMID yra pagrindinė KLDR prekybos ginklais ir su balistinėmis raketomis bei įprastine ginkluote susijusių prekių ir įrangos eksporto įmonė.

                  III.

                  Toliau nurodytas asmuo išbraukiamas iš Sprendimo 2013/183/BUSP II priede pateikto sąrašo:
                  A.   Asmenys

                              5.

                              JON Pyong-Ho.


title: 2015 m. balandžio 29 d. Europos Parlamento sprendimas (ES) 2015/1624 dėl Europos Sąjungos 2013 finansinių metų bendrojo biudžeto įvykdymo patvirtinimo, X skirsnis – Europos išorės veiksmų tarnyba

text:
2015 9 30

               LT

               Europos Sąjungos oficialusis leidinys

               L 255/111

      EUROPOS PARLAMENTO SPRENDIMAS (ES) 2015/1624
      2015 m. balandžio 29 d.
      dėl Europos Sąjungos 2013 finansinių metų bendrojo biudžeto įvykdymo patvirtinimo, X skirsnis – Europos išorės veiksmų tarnyba
      EUROPOS PARLAMENTAS,

                  —

                  atsižvelgdamas į Europos Sąjungos 2013 finansinių metų bendrąjį biudžetą (1),

                  —

                  atsižvelgdamas į Europos Sąjungos 2013 finansinių metų konsoliduotąsias metines ataskaitas (COM(2014) 510 – C8–0155/2014) (2),

                  —

                  atsižvelgdamas į Audito Rūmų 2013 finansinių metų metinę biudžeto vykdymo ataskaitą kartu su institucijų atsakymais (3),

                  —

                  atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2013 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (4),

                  —

                  atsižvelgdamas į Sutarties dėl Europos Sąjungos veikimo 314 straipsnio 10 dalį ir 317, 318 ir 319 straipsnius,

                  —

                  atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (5),

                  —

                  atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (6), ypač į jo 55, 99 ir 164–167 straipsnius,

                  —

                  atsižvelgdamas į Darbo tvarkos taisyklių 94 straipsnį ir V priedą,

                  —

                  atsižvelgdamas į Biudžeto kontrolės komiteto pranešimą ir į Užsienio reikalų komiteto nuomonę (A8–0109/2015),

         1.

            patvirtina Sąjungos vyriausiajai įgaliotinei užsienio reikalams ir saugumo politikai, kad Europos išorės veiksmų tarnybos 2013 finansinių metų biudžetas įvykdytas;

         2.

            išdėsto savo pastabas toliau pateikiamoje rezoliucijoje;

         3.

            paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos Vadovų Tarybai, Tarybai, Komisijai, Europos Sąjungos Teisingumo Teismui, Audito Rūmams, Europos ombudsmenui, Europos duomenų apsaugos priežiūros pareigūnui ir Europos išorės veiksmų tarnybai ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

               Pirmininkas

            Martin SCHULZ

               Generalinis sekretorius

            Klaus WELLE

         (1)  OL L 66, 2013 3 8.

         (2)  OL C 403, 2014 11 13, p. 1.

         (3)  OL C 398, 2014 11 12, p. 1.

         (4)  OL C 403, 2014 11 13, p. 128.

         (5)  OL L 248, 2002 9 16, p. 1.

         (6)  OL L 298, 2012 10 26, p. 1.